url: =Kongpi Ciak (Matt. 4:13-14) | Siyin Chin Baptist Church\nKongpi Ciak (Matt. 4:13-14)\nPosted by thawngno ⋅ May 31, 2013 ⋅ Leave a comment\nTuhun ciang, ngupna huvau a bul pan kison nawn ngawl ahikom, a khak sang ciang, biakna theampo le Pathian theampo a kizakim in kingaisun zo ta hi. Leitung ah Tapidaw minpiang 1973 million kipha a, leitung bup ii 1/3 ahibale 32.5% kipha hi. Biakna dangte Muslim: 1279 million, Biakna Sel: 938 million, Hinduism: 820 million, Buddhism: 400 million, Sente Biakna: 383 million, Ngeina Biakna 176 million, Sikh 20 million, Judaism 14 million te in ngamtat pha bulphu te hi uh a, a vekpi ciang 67% pha uh hi. Tapidawte sungah RC te 18%, Orthodox te 4% in upna le ngamtatna suang khawm a, thuthiamna bek a ci tu sia tawm mama hi. Protestant le Independence 10% sung pan zong a tam zawte in, upna taw ngupna kinga hi a ci teei uh hang, a thimtham in ngamtatna taw helzau veve hi. Topa Jesus chisan hangin hong kipia thong thuthiamna [free grace] a ci thei sinsen sia 3% kaan kipha tuak ngawl hi. Tua hi a, Topa Jesus in ih nuntak lai ih teal tu Kongpi zai le Kongpi ciak ci in kongpi nam nii hong hil hi. Kongpi Zai ih ci sia le Kongpi Ciak ih ci sia bang hi thong ziam ci sia Topa tungah ki aap kakawmin ih sim tu hi.\nKongpi zai sia thina kongpi hi napi, a tawn tam mama a, Kongpi ciak sia, nuntakna kongpi hi napi a tawn tawm mama hi. A tam zawte ii ngaisutna ah, Kongpi zai sia, leitung ngualnopna, uuk bangpo maitat theina kongpi tu in tuat tha hi. Mihing thupite ci thada, zu khakham khat in zong, vantung thet natu sia ngamtat pha ma suang leimeak hi ngawl ziam? “Upna tungtawnin Pathian thuthiamna taw ngupna sung kitheng hi. Eite hanciamna le ngamtat phatna hang hi dek ngawl hi…” Tua hi a, Kongpi zai sia ngamtat pha suanna hi a, Kongpi ciak sia Topa Jesus ii thuthiamna suanna hi. (Eph. 2:8-9)\n1.Ngamtat Pha: “GoodWorks”\nKa pianthak maa in Syate ii ngupna nga natu ngamtat pha kul ngawl hi a ci ka zak ciang, amate ngamtat siatna a seal nop man le uuk bangpo a ngamtat nop man ka sa a, dik ka sa mama bua hi. Pathian mai ah, eite ii ngamtat pha theampo sia puansia niin taw kibang lai veve hi, hong ci hi. Hebrew Lai Thiangtho sungah, puanniin sia, numeite niindalna na kici lalai hi. Pathian in leitung hong et ciang, a pha a ngamta, a thumaan khat ngangawn zongh mu ngawl a, a kibangin lampial siat hi ci in hong mu hi. Numei sung pan a piang khat beak a pha om bo hong ci hi. Mihingte sia a kiihuai nganhing taw hong sontee hi. Tua ahikom, ngupna nga zawk natu ciang, ngamtat pha khat beak zongh om ngawl ahi hu in, ngamtat suangte sia, Kongpi zai a tawnte kici hi. (Isai. 64:6, Ps.14:2-3, Rom.3:10, Job 15:14, Thuhilsya 7:20, Job 25:6, Matt.7:6)\n2. Thukhaam Zuina: “Law”\nRomete Thubu sungah thukhaam ka zui zo hi ci in a pau ngam tu leitung mi khat beak om ngawl hi ci. Thukham zuina taw Pathian mai ah miphatanna kuama in nga ngawl hi. Thukham zuina taw miphatanna a zong khat in a vekpi, a tawntungin zui tahen hong ci hi. Tua hu in thukham suangte sia tomlawna a thuakte hong ci hi. Thukham a vekpi zui tu ih hanciam laitak thukham khat ih khial bek zong, a vekpi a khial khat bangin hong tuat hi. Topa Jesus in thukham zui zo mama a kisa Judah te tungah note thukham zui zo khat beak zongh om ngawl nu hi ci lai hi. Tan 10 laivuanna ah subject 5 distinction taw ong napi, a khakbel ni a cina in vuan zo bua thongle, tua subject khat a tak sia, distinction 5 in ngum zo ngawl hi. Thukham zuina taw ngupna kinga thei thongle Topa Jesus thina sia khiakna nei ngawl tu hi ci. (Rom. 3:19-20, Gal. 3:10, James 2:10, Gal. 2:21)\n3. Kipuuaphatna “Reformation”\nPawl khatte in, tubang ka pai suak nale, ngupna nga zo lei leng kilawm a ci aw, tubang tatak taw ngupna ka nga tu sia ol ngawl tu ahiciang, maisangah kipuuapha leng bang ka ci tam maw a ci aw, kipheivei hi. Thunget tu hanciam… Lai Thiangtho sim tu hanciam… kikhoptu hanciam ci bangin hong kipan hi. Thubu in satpya pha bel taw ih kisil keak zong ih mawna baang sia Pathian in hong mu sak veve hi ci. Mihing khat in a chi baang a khut sia tui taw a thiang mama in a sil hang, a mawna mai tuan ngawl tu a ci nopna hi. Ethiopa [Africa] mivompa in a civom laih thei ngawl a, pawlbeam in a pawl a laih thei ngawl bangma, siatna a zongsang eite zongh phatna kivawt thei ngawl hi. Pawlkhatte in ka kampau vaphuat bang hi ngawl a, ka thin thiangtho hi ci vakak pang hi. Ka thinsung thiangtho a, mawna vawk zo ing a ci thei tu kuama om bo ci. (Jer. 2:22, 13:23, Pau. 20:9)\n4. Tapidaw Suana “Church Membership”\nTopa Jesus in, Topa, Topa awng hong ci theampo vantung ngam sungah a tum siat batu hi. Vantung ka Pa dei bang a ngamtate bek tum tu hi ci hi. Biakna dangte in Topa Jesus sia “Topa” ci ngei ngawl a, Tapidaw a suaksate bekma in ci hi. Tua ahiciang, Tapidaw suana taw vantung tum paih ngawl tu ci sia heaksa hi. “Pa Deina” taw kisai, pheenna nam tatuam kiza thei hi. Khatvei Easter Sunday zing in, biakna ulian mama khat ii a thuhilna ah, vantung tum natu “Pa Deina” sia, “Mission nasepna” hi hong ci hi. Mission seamte bek vantung theng thong le, thuthiamna kici thei nawn tu ziam? Mission sepna sia Pa deina ma ahita zong, vantung ngam tum natu hi ngawl a, a tumsate atu bek hi. Hi thu sia, nungzuite in zongh tel nuam mama uh ahikom, “Pathian deina bang, ka sep thei natu bang vawt tu khu ziam” ci in dongh uh hi. Topa Jesus in, “Pathian ii a dei nasep sia ama ii a sawlpa na up tu ahi hi.” na ci ziau hi. (Matt. 7:21, John 6:28-29)\n5. Thaa Letsong “Spiritual Gifts”\nThukhenna Ni hong thet ciangin, Topa awng na min taw Pathian thuhil [prophesy: kamsang] in, na min taw doaite notkeak in, na lamdang tam mama vawt hi ngawl khu ziam ci tu uh hi. Tasia ciang note hong he ngei bong, no misiate awng ka kung pan tai keak vun ka ci tu hi ci. Khan tawntung Tapidaw bek hi ngawlin thaa thu zong thahat mama napi, hi bang keak hong kici thong le bang ih law tam. Tuhun ciang zong, thu-um a kici tam mama vantung ngam theng tuak ngawl hi. Hite sia, kamsang thei, doai not thei, nalamdang zongh lak thei kale Topa Jesus nei pepeu ngawlin, thaa letsong a ngate hi a, leitung ah a lauhuai bel thu hi. Ngupna ka hilna mun pawlkhatah, nidang pekin thaa letsong ka nga a cihonkhat ngupna a thak in hong kitel saan uh hi. Eima in Topa Jesus he napi, ama ii hong heak ngawl tnaak tu lauhuai lalawm hi. (Matt. 7:22-23)\n6. Biakna Lampui “Religious\nLeader” Nicodemussia Judahte ii biakna lampui thupi mama khat hi. Israel ngam bup Pharisee 6000 sungah kihel bek ngawlin, Sanhedrin kici biakna thukhente 40 sungah kihel lai hi. Zan khat ciang ama zongh vantung thet natu huvau tel thiang nuam ahikom, Topa Jesus tungah a dok le, Topa in niivei a suak kik ngawl peuma, vantung ngam mu ngawl tu hi ci hi. Ama in lamdangsa in, mihing khanthinsa khat a nu sung pan bangbang suak kik thei tu ziam ci hi. Tui le Thaa Thiangtho taw suak kik tu ni hi a ci ciang tel zo mama ngawl ahikom, a khakbel ciang ama tel thei tu, Moses ii ngul khai sia le ama ii thinglamtee na sontee hi. Tua taw kizom in ih Lai Thiangtho sungah a thupi bel khat ahi, Pathian in leitung it mama ahikom, a Tapa neisun hong pia hi. Tua Tapa a um theampo kuama thi nawn ngawlin tawntung nuntakna nga hi ci in na hilh thua hi. Khan tawntung biakna lampui seam napi, ih thet natu mun ih tel bua thongle patau huai hi. (John 3:1-16)\n7. Biakna Hanciamna “Religiousness”\nPaul sia nidangin a min Saul hi a, Judah biakna a thi pui ngam zadongin biakna hanciam hi. Israel minam, Benjamin suan [Israel nam 12 sungah Judah le Benjamin te sia biakna hanciam belte] le Hebrew tatak [tua hun lai Israelte in Greek kam bek zangh kale, biakna citak Paul in Hebrew kam zangh] Pharisee khat a hina taw thukham zui siat, biakna a lawp leih hu in Pawlpi vawtsia [Tapidawte in amate Judah biakna a suksiat tu a lau hang] ngamtatna tungtang ah paubanna mal khat zongh a om ngawl dongin, takkha hi. Biakna hanciamna lamsang suan tu adim-aha in a neipa hi. Ahizong, tuate theampo sangin a manpha zawpek Topa Jesus heakna le miphatanna a nei tak ciang, ama hanciamna theampo sia eak bangin mu zen hi. Mihing tam mamate amate biakna hanciamna in Topa Jesus ngupna a saan thei natu lam khaktan pumsai thei hi. (Phil. 3:3-11)\n8. Ngamthak Nasepna\n“Missionary Works” Topa Jesus in Pharisee te tungah, noma upna [Judaism] sungah mihing khat na nga thei natu in, tuipi ngal khat ah tui lam lei lam taw pai nu hi. Tuabangin nungzui khat na nga zawk uhciang, noma sangin a zaa nii in hell ngam sungah ngim nga tu in vawt nu hi ci in lang vadeap hi. Mission sepna zongh piangthak in a seam a om bangma, ankuang atu a pai zongh kitam mama hi. Pharisee te in ngual tungah Pathian thu a son uh ciang, thinsung kikhealna ciang then ngawl ahikom, za vanglak a kikkheal ngawlte sia hell sungah, a za ngei ngawlte sangin a zaa nii ngimna thuak sak suak hi. Topa in za napi a kinging ngawl khat sia, a za ngawlin a kinging ngawl khat sangin ngim nga zaw tu hi na ci hi. John Wesley zongh piangthak ngawlpi in USA ah mission naseam in a pai le, a cia ciang, “Keima in ngual teng kikheal sak ka hihang, akua in kei hong kikheal sak tu nu ziam?” ci in phun vangui hi. Moravian Mission te tung tawnin ama zongh kikheal a, leitung ngupna thuson minthang bel khat suak hi. (Matt. 23:15, Luk 12:47-48)\n9. Sumpi Piakna “Givings”\nNipi biakpiakna ah sumpi aap ciang ahizong, innkuan khat ii piakna nasia hial khat papo a nei uh ciang ahizong, thungen pawl khatte in, “Topa awng, hi bang hong piakna tungtawnin ngupna sang ngawl lai teng ngupna na pia in..” ci bangin thu a ngen om thei hi. Hisia in, milim biate ii thungetzia taw kibang hi. Leitung bup [whole universe] keak ih nei hial zongin, thaa khat taw kitheak zo ngawl lai tu Topa in ci hi ngawl ziam? Mihing khat hau mama a kisak bel hang, a suapui khat ii thaa a tan zo tu dong a hau leitung mi khat beak om ngawl hi ci hi. Sumpi piakna sia, Pathian hong kalh sawm-a-khat piakna, ih saansa thuphate hangin lungdamkona, hong kamciam sa leitung thuphate ih saan thua lai natu in, a kipia hi bek hi. Sumpi piakna taw ngupna a kinga hi zezen ngawl a, ngupna ih ngana manin sumpi a kipia hi zaw hi. (Mk. 8:36-37, Ps. 49:6-8)\n10. Tuiphumna “Baptism”\nMihing tam mamate in Topa Jesus ii, Nicodemus tungah “Tui le Thaa Thiangtho taw ha suak kik in,” a ci kammal sia, tuiphumna taw ngupna nga tu sa tha thei hi. Pentecost ni Peter thuhilna tungtawn in mawna kisiikkik a, ngupna nga tui kiphumte, a pai khialte pawlkhat in amate uuk bangin pheen thei uh hi. Kisiik vuna, na mawmai natu, Jesus min taw tui kiphum tavun, tua hile Thaa Thiangtho letsong na nga tu uh hi ci. “be baptized in the name of Jesus Christ for (because of) the remission of sins” A Greek Thubu sungah for sia, because of ci zaw hi. Akhiakna sia na mawmai natu cina hi ngawl a, na mawna, uh mai zo ahiciang cina hizaw hi. Tuiphumna sia, mawmaina [pianthak] TU hi ngawl a, ih mawna maina [pianthak] HANG hizaw hi. Pawlpi khat bang in Jesus min taw tuikiphum papo le, mawmaina le pianthakna nga tu kium kazen hi. Tua hu in hibang pawlpite sia a paikhial thak [neo cult] sazian sungah kikoi hi. Tuiphumna khawng taw ngupna kinga tu hi thong le, Paul in tuiphum ngawlin om thei tu ziam? Tui le Thaa Thiangtho a kicina ah tui sia, Pathian kammal a cina hi a, tua kammal tungah Thaa Thiangtho ii na a sepna tungtawnin pianthakna a kinga hi bek hi. (Sawl. 2:38,1 Cor. 1:14-17,0John 3:5, Eph. 5:26-27)\nKhatvei lai, Kalaymyo Churches Council pan, biakna dang pan lampui phonegyi te kisam a, ih biakna lampuite in Tapidaw le Kawl biakna sia a kibang sua uh hi. SRBA mission field pan hong kikheal Kawlte khat in, lungkim mama ngawl a, thuson khuan ngen hi. Ama cina ah “Hi biaknate nii sia, a patna la kibang bo, a laizang la kibang bo. A tawpna zongh kibang bo,” hong ci hi. Akiban ngawlna ka son thei tu ziam a cile son sak ngam ngawl hi. A kiban ngawlna sia Jesus kici leitung Hunpa hang hi bek hi. Atatak ci leang, Tapidaw biakna a, kipan biakna khat papo le pathian dang khat papo in hong ngum thei ngawl hi. Pathian Tapa neisun Topa Jesus Christ khat bekma in hong hun thei hi. Banghang ziam?\n1. Mawnei Ngawl Pathian:\nThongtak tetek khat le khat kitan thei ngawl a, thongtak ngawl khat bek in tan thei hi. Leitung bup sia, Adam a kipan thunit ngawlna thong sungah kiluangta siat a, mawnei ngawl Topa Jesus in mawneite a zong tu le a ngum tu in leitung ah hong paisuk hi. Adam ii Pathian thu a nit ngawl hu in mawnei a sua zawk ciang, a zong Pathian in tuni dong ma hong zong tan lai hi. Biakna dangte ah mihingte in a pathian zong uh a, ei sia ih Pathian in eima hong zong hi. Pathian in kei hong mu zo ci in tetti pan natu na nei zo na ziam? (Rom. 11:32, Gal. 3:22, Luk. 19:10, Pian. 3:8)\n2. Chisan Hong bua Pathian:\nChi kibua ngawlin mawmaina om ngawl hi. Topa Jesus sia mawnei ngawl Pathian ahitazong, chi le sa nei ngawl ahikom, Pathian a hina taw hong tan thei ngawl hi. ua hi a, ngaknu thiangtho Mary ngil kawmin mihing bangin; leitung ah hong pianna taw a chi hong bua hi. Paisan Poai lai, tuuno chisan kinoai innkuante suakta ahi bangma Ama sia, Paisan tuuno hi a, Ama chisan a um theampo mawna thukhenna taw ih kipeal hi. Chisan hangin a mawna teng mai sitset zo ci in a tel tatak ngawlte in, Pathian theampo a kibangln tuat hi. Biakna dangte ah mawnei ngawl Pathian chisan luang a, a tatna ih za ngei ziam? Jesus chisan in mawna daan pan hong tan bek ngawlin ih mawna theampo pan hong’thiansua zo hi. (Heb. 9:22, John 1:14, 1 Cor. 5:7,1 Peter 1:18- 19,/l John 1:7b)\n3. Thina Hong thuak Pathian:\nCain ii biakpiakna ah ama mawna luangin a thi om ngawl ahikom, a mawna mai ngawl hi. Abel luangin tuu khat thi ahikom ama suakta hi. Mangtaang tang khat in lei ah taakin a thi phot buale, ama nguak hi top tu a, a thi le taang tang tam mama pha tu hi Topa in ci hi. Mangtaang ih tu le mangtaang kila tu a, vaimim ih tu le vaimim kila tu hi. Pathian Tapa kitu in athi ciang, a um theampo Pathian ta kisuak siat a, Topa Jesus sia eite ii ih u lianbelpa suak hi. Pa Pathian in A Tapa ii ngupna nasepna teng lungkim ahikom thina pan phongto kik a, tua tungtawnin eite Pathian mai ah miphatanna sungah hong kitheng sak lai zen hi. A mihingte atu a thuaksak Pathian dang ih he ngei ziam? (Heb. 11:4, John 12:24, Rom. 8:29, 4:25)\n4. Thinglamte tungpan Hong tan Pathian:\nTopa Jesus in leitungmi theampo ii mawna thinglamtee Lungah pua in, ih mawna leiba theampo a lo siat zawkciang, “Kiman zo hi.” ci in zawna taw au hi. Satan [ngulpui] lu sutham a, mawnei ngawlpa in mawneite taangin khatvei lian a thina taw Pa kungah ama a saang teng hong thet pui hi. Taanglai thiampite nisim biakna tau ah dingin biakpiakna vawt paisuak kale, Topa Jesus in ngupna nasep zo siat zo ahikom, Pa ziatsang ah to hithiat in eite. atu thu hong ngetsak lai hi. Nasep zo ngawl laite ding a, a zosate to hi ngawl ziam? Nang sep thei hi ngawl, nang sep tu zongh hi ngawl, Ama in hong zaw sak siat zo hi. Topa Jesus zawna sateng a mang ngamte suakta a, a mang ngam ngawlte sia hell a teal suak hi. A teal theite Topa Jesus thina hangin, a mawna kithiansua bek ngawlin ama in tawntung atu cialcing sak [He has perfected forever] lai zen hi. Hi cialcinna sia, dinmun cialcinna “Positional Perfection” hi a, biakna dangte ah a kiza ngei ngawl thuku khat ahi hi. Pha lei ahikom kuama in um ngam ngawl hi. “It is too good to be true” (Isai. 53:6, John 19:30,1 Peter3:18, Heb. 10:10-12,14)\n5. Na Teal /Saan tu Hong Ngak Pathian:\nTopa Jesus sia ama mihing Israelte kung hong pai napi, a mipuite in nial uh hi. Ama saang a, a um theampo Pathian ta sauna thu hong pia hi. Esau in, Pathian piak thupha lian mama innluaza sia be meetui kuang taw theak ziau.. Judas in Topa Jesus sia dangka 30 taw theak meak ih ve.. Tuni na mai ah Topa in thina le nuntakna, Kongpi zai le Kongpi ciak nam nii hong koi sak meak ih ve, a koisia zaw na teal tu ziam? Kongpi zai ih et ciang a sia khat beak om ngawl a, eima Tapidawte a kipan biakna theampo ii a na hanciam thu hi. Kongpi zai ahi ngamtat phatna sia ngupna nga natu hi ngawl a, ngupna ngasate ii nuntak zia tu ahi hi. Ngamtat phatna taw ngupna kinga ngawl kale, ngupna nga takpi khat in ngamtat pha hong ngamta hamtang tu hi. Kongpi zai tot tu ol a, Kongpi ciak tot tu sia banghang haksa hi tu ziam? Atam zawte in Topa up ziau tu sia ol leih [foo easy] a sa zongh om, pha leih [too good] a sa zongh om,’haksa leih [too hard] a sa zongh om uh a, a saan thei tu hong haksa peuma leleau hi. Topa Jesus thuthiamna upna taw saan ziau tu sangin hanciam tu ma olsa zaw thong hi. Hunlap in a kilawm sia teal in awng. Ahai leih maa in v’en.. (John 1:11-12, Pian. 25:29-33, Matt. 26:15, Thuhilkikna 30:19, Eph. 2:10)\n« Lampi Nam Ni\nPriority in Life »


timestamp: atn

url: =ZIUSA Dahna Pulakna: Mangpha Dr. Mercy Man Khan Niang :: ZOMI DAILY\nposted on 12 September 2014 at 12:14 pm Lomkholna: Dahpihna, News, ZIUSA, Zomi\nDahna Pulakna: Mangpha Dr. Mercy Man Khan Niang\nGeorgia State, Atlanta khuapi a teng, Dr. Zam Khan Thang’ zi, Dr. Mercy Man Khan Niang in Sept. 6, 2014 ni in, damlohna hang tawh Dekalb Medical Center zatopi panin, a leitung nuntakna hong nusiata hi. Dr. Mercy Man Khan Niang in a hong nusiat laitak in a khan kum (60) a cingkhin pan hi a, a it mahmah a pasal Dr. Zam Thang tawh Malaysia gam tawnin US gam ah ahong peemta’k zawh kum (3) cing nailo hi.\nDr. Mercy Man Khan Niang pen Zomi numei sung ah mipil masa pawl hi a, Yanon Insein khuapi a MIT sangpi ah Khamtung gam panin Laisiangtho sangkah numei masa khat ahi hi. Zonu Tongluan a phutkhia pawl ah kihel in, a tuntunna ah biakna nasep ban-ah minam a’ding nahoih tampi a sem khat ahi hi. Malaysia gam ah a om sungbek inzong Zomi-te kipawlna ZAM pawl ah kum nih sung bang kipiakhia in Makai panmun alen ngei mi thupi khat ahi hi. Zomi-te khantohna ding maban tampi a hawm zolai dingin khangno laibek thamlo, US gam ahzong maban thupi a kipan thei dingin a kilam-et mahmah laitak in, hong nusia ahih manin, hong nusia baihlua kisa a, na kisa mahmah hi.\nDr. Mercy Man Khan Niang hong nusiat manin, adah akap, a pasal Dr. Zam Thang tawh a kibangin, Zomi Innkuan USA, Executive Committee pawlzong kidah mahmah hi.\nDr. Mercy Man Khan Niang mangpha khakna leh hanmual ah khakna pen Sept. 13, 2014 (Saturday) ni in, Zomi Laizom Christian Church pawlpi vaihawmna tawh kibawl ding hi. Ama hong nusiat manin adah akap, Dr. Zam Thang a kipan, meeltheih tanaute, pawlpi mipihte, khuapih tuipihte, leh a pawlpi Zomi Laizom Christian Fellowship ahi zong, a minam min tawh khua leh tui sung ah a kipawlpih Zomi Innkuan Atlanta kipawlna ahi zong, akua mahpeuh tung ah anungta Pasian in hong hehnem in, hong thahat sakkik henla, nisim mabante azomkik zo dingin thupha hong pia tahen.\nPrevious: Dr. Mercy Man Khan Niang tawh hun nunung geelna\nNext: Tulaai leitung Thuthang Tuamtuam Updates September 11, 2014\nUNHCR: Zomi gambeelte vai akikhel thute tawh kisai in zaksakna


url: =US President Thak Donald Trump Thugenna (Inauguration Speech)\nChief Justice Roberts, President Carter, President Clinton, President Bush, ka American mipihte leh leitung mi khempeuh aw lungdam ing. I gam hanciamna leh nasepna om theihna dingin khut i kilen a, America gammi ten i gam lam kikna dingin leh i mipite ading i kamciamna i koih kikna (restore) dingin i kipumkhat hi. Eite kipumkhat in kum tampi adingin America mailam hun ding i hanciamkhawm ding hi. Hong to (challenges) khempeuh i tuak khawm dinga, haksatna khempeuh i nawk khawm ding hi. Ahih hangin i nasep ding tavuan khempeuh i zo ding hi.\nKum li khit tengin hih munah i kikai khawm uh a, buaina bangmah om loin thuneihna i kipia khia uh hi. Hih bangin kilaihna a om theihna dingin President Obama leh First Lady Michelle Obama in huhna kiphal takin hong piak manun i lungdam hi. Amau’ nasepna hoih mahmah hi, lungdam hi.\nTu ni-a pawi pen a gennop thupi diak (special) hi. Bang hang hiam cih leh hih ni pen thuneihna kipiakkhiatna mawkmawk hilo a, thuneihna pen Washington DC panin mipite khutah piak khiat ni ahi hi. Washington DC ah hun sawtpi tak mi tawm khat bekin kumpi panin phattuampihna ngah uh a, ahih hangin a man (cost) pen mipite’ piak ahi hi. Washington khangto mahmah in paallun mahmah napi-in mipi ten a hauhna zal zo kha lo (ne kha lo) uh hi. Washington DC ah kumpi leh na khat peuh pen amah bek kihumbitna dingin kizang a, mite humbit lo hi. Politiciante hau mahmah napi sepna bei in, van bawlnate (factories) kikhakcip hi.\nAmau gualzawhna pen note gualzawhna hilo hi. Amau ten a gualzawhna pawi a kham lai un i gam i lei a haksatna tuak innkuante ading pawi kham ding tawm mahmah hi. Tua bangte dante hih munah, tu lianin kilaih ta ding hi. Bang hang hiam cih note hun hong tung ta hi. Hih mun-a hong pai khempeuh leh hih (President honna leh lopna) pawi a en khempeuhte gualzawhna ni leh hun hong tung ta hi. Tu ni pen note ni ahi hi. Tu ni pen note pawi ahi hi. Tua banah hih pen United States of America- note aa ahi hi.\nTu ni January 20, 2017 pen mipite pen US gam ukte a suah kik ni hi ci-in kiciamteh ding hi. Hih banga khangthu leh tangthu a ciamteh tham ding “historic movement” ah kihel dingin million sawm tampi nong pai ni uh pen leitungin mu ngei nai lo hi. Hih bang historic movement laizang ah kipiak khiatna poimawh mahmah om a, tua pen mipite ading nasem ding leh a vak ding gam a om hi zaw hi. American mipi ten a tate ading sanginn hoih kisam uh, in veng lo veng bit leh sepna hoih kisam uh hi. Nu leh ta tampi zawnna hangin khuapi laizang ah awkcip uh a, i gamah van bawlnate hansuangte bangin sam-ek kai ta hi.\nSiamsinna lamsang (education system) ah sum tampi bei napi-in khangno tampi leh nangnaupang melhoih tampi in pilna ngah zo lo uh hi. Thukham palsatna (crime), mi gilo kipawlnate (gangs) leh guihtheih khamtheih hangin mi tampi hih theih ding i theih lohte khaktansak hi. Eite pen gam khat ihi a, amau thuakna pen ei thuakna mah hi a, amau sunmang pen ei sunmang mah hi a, gam khat kitaang (share) in a i tunna ding sehkholhsa mun-a tunna ding/i pelh theih loh tunna ding (destiny) thupi leh a limci i kitaangkhawm uh hi.\nTu ni-in Americante tungah ukna manna,thumanna (allegiance) dingin kamciamna ka nei hi. Kum takpi tak American vanbawlna (industry)-te foreign industry-te hauhna dingin i bawlsak a, i gam humbit ding galkap khiam sukin gamdang ah i galkapte i sawl a, i galkapte nakpi takin zawngkhal lawh uh hi. Ei gamgi humbit ding nolh in gamdangte’ gamgi i humbitsak hi. Tua dingin trillion leh trillions dollar tampi tak a mawkna in i beisak khin zo hi. Gamdangte tampi i hausa sak a, tua hangin ei i zawn’ lawh hi.\nMillions mi tampite kinusiatsan hi cih nangawn ngaihsun loin i van bawlna khawl (industries) tampi i khak hi. Tua bangte pen a beisa hun hi ta, i mailam hun ding bek i en ta hi. Tu ni-in hih munah thukham thak khauh mahmah (new decree) bawl ding leh khuapi tampi leh gamdangte khuapi khempeuh zak dinga pulak dingin i kikai khawm uh hi. Tu ni a kipanin saupi muh kholhna (vision) thak tawh i kivaihawm khum ta dinga, America masa sak ding hi hang. Sumbawlna, siah lamsang, gambeelte leh foreign buaina leh vai (affairs) lamsang khempeuh pen American nasemte leh American innkuante hamphatna ding i masa sak ta ding hi.\nKihumbit leng tua in hauhna leh thahatna hong guan ding hi. Ka pumpi-a guh om khempeuh tawh note adingin nasem in, ka pang dinga, kong nengniam ngei kei ding hi. America in zawhna ngah kik dinga, a beisa hunin zawhna a ngah sangin zawhna ngah kik zaw ta ding hi. I sepnate (jobs), i gamgite, i hauhnate leh i sunmangte i la kik (bring back) ding hi. Lampi thak, highway lampi thak, lei thak, hawlguam thak leh meileeng lampi thak i bawl ding hi. Americate hamphatna ding i guan dinga, American khut leh American nasepna thatang tawh i gam i bawkpha kik ding hi. Tua dingin zuih ding ol sam mahmah nam nih bek kizang ding hi. Ametican vante lei ding, Americante mah guai-in bawlsak ding hi hang.\nGam tuamtuamte tawh i kihotheihna ding leh kilemna ding i deih hi. Tua bang i bawlna dingin i gam phattuamna ding i masa sak ding hi. Gamdangte etteh dingin i vak i tangsak ding hi. Gam i pawlpih sate tawh kipawlphat kikna bawl in, i kipawlpih nai lohte tawh i kipawl dinga, leitung panin Islamic terrorism ngongtatna i beisak ding hi. Hih bangin i kingakna suang tawphah dingin United States tungah i thumanna leh muanhuaina i pansan ding hi.\nKhat leh khat tungah thumanna leh muanhuaina thak (new allegiance) mu-in i phawk kik dinga, kihuatna ding mun/dei (room) om lo hi. Lai Siangtho in, “En un, unau bangin mite pumkhat suakin a tut khawm uh ciangin bangzahin hoihin nuam ahi hiam?” (Late 133:1) cih hong hilh hi. America a kipumkhat ciangin kikham zo lo hi. Kihumbit leng kihtak ding om lo hi. I galkap hangsan ten hong humbit ding uh hi. A poimawh pen in Pasian in hong humbit ding ahi hi.\nA tawpna dingin i ngaihsutna leh i sunmangte liansak zaw sem ni. American i hih bangin i hanciamna hang tawh kinungta zo bek hi cih i tel kim hi. Politician bangmah sem khia lo napi-a a phunphun nuam laite i sang nawn kei ding hi. Sem loin kam vang ta ci-a mawk paupau hun bei ta a, nasepna tawh lah khiat hun hong tung ta hi. Kihih thei lo ding hi ci-in kuamah kithuhilh sak kei un. Americate lungtang leh do nopna, sep nopna lungsim pen bangmah in to zo loin dal zo lo hi. I lawhsam kei dinga, i gam hong hau kik in, hong paal kik ding hi.\nKum zalom thak ah i dinga, mun awng (space) ah na lamdang pipite leh natna lamdang pipite muh khiat hun ta hi. Industries leh technologies thak gahte lawh hun ta hi. I gammi hihna kisialhpihna leh kiangtanpihna in hong nosuaksak thak dinga, i kikhenna hanga liam mate hong damsak in, i muhna hong tangzaisak in, hong laamto ding hi. I galkapte’ pilna thusim lui phawk kik huai a, tua pen i vom a, i ngo a, i eng zongin gam itna sisan pen a san dan kibang kim hi.\nA thupi suahtakna i kitaang khawm uh a, American lan (flag) kibang zahtakna i pia (salute) hi. Detroit khuapi a piang leh huih mutna phaizang Nebraska a piang naupangno ten zan in a muh uh vantung kibang a, sunmang kibang nei nei uh a, Pasian hong piak a kibang huih dik tek uh hi. Tua ahih manin khuapi nai leh gamla, leh khuapi neu leh gol, leh tuipi khat panin tuipi khat kiangah note hong kitheihmawh bawl in, hong kipampaih nawn lo ding hi cih va hilh un. Note aw, note lametna leh note sunmang in America bang hi hiam cih hong hilhcian ding hi. Note hangsanna, note migitna leh hoihna leh note itna in in lam hong lam ding hi.\nI vek in pang khawmin America i hatsak kik ding a, America in hausa sak kik dinga, America i bitsak kik ding hi. Hi, hi, i vekin pangkang khawmin America i liansak kik ding hi. Lungdam hi.\nPasian in America thupha hong pia hen.\nTranslated by: Thang Khan Lian


url: =Sim leitung ah Lawm hoih pen ding? Agelh - Dothang, SMC - Laibu Saal\nHome > Thuluui/Articles > Sim leitung ah Lawm hoih pen ding? Agelh - Dothang, SMC\nSim leitung ah Lawm hoih pen ding? Agelh - Dothang, SMC\nSim leitung ah Lawm hoih pen ding?\nAgelh - Dothang, SMC\n“ Lo zong khial leng kum khat ki zawn lawh a, Leitung lawm ding zong khial leng khan sung kizawn lawh hi”.\nHih thu pen man ka sa mahmah hi. Khangno tampi in hih leitungah I nuntak sungah a kimang ding sang in tawm vei sung gualnopna ding peuh lunggulh citciat se uhhi. Hih kong gen thu pen kha lam thu, Pasian thu lam hilo hi. Ka gennopen in leitung I nuntak sungin nuam thei penpen a om ding thu ahihi. Ahizongin Zomi khangnote in hunte zang khial in, leitung lawm hoih pen ding thu neu ngaihsut mawk in om uh ahih manin ka theih bang kong hawm sawn nuam hi. Leitung ah I om lai teng a thupi pen in nupa kal sung a nuam sak pente a hampha vangam malepte a hi uhhi. Inn kuan sung nuntakna leh nupa lawmta kikal kizopna thupi mahmah napi ki neu seh mawh hi. Leitungah a pil khia pha mahmah, tuciang dong a pilna a kiban zo nai lo Solomon kumpipa in “ Zi hoih/ Pasal Hoih pen Ngun leh Kham sang manpha zaw hi ci hi. Kham leh ngun pen a kingah ziau na sa hiam? Sunsiah tunna ding nahtang teh lawh dan ziau hi mawk lo hi. Tua mah bang in Khan sung lawm hoih pen ngah ziau theih hilo hi. Kumpi Solomon in “ Zi hoih” pen Kham leh Ngun tawh na gen the hi. “ZI” ci ziau loin, “Zi Hoih,” ci se hi. Khan sung lawm hoih pen Nahtang teh lawh ziau dan hilo ahih manin Pil vang tak in a kiteng nailo khang thakte in ngaihsut ding thupi kasa mahmah hi.\nTuhun Zomi khangno te’n Paltan lawm zon in a khan sung lawm ding uh zong ta uh hi. I Zo gamah numei meigong tam mukha ta ka hih manin a cing zo kei zong, “bang hang” a kingai lo lah hilo hi bang aa, ki om thei cih ka muh dan hong hawm sawn nuam ing. Mel hoih mahmah napi meigong cih pen “ A hang” khat om hamtang ding cih ka um hi. Zomite pen Ken dang lak peuh,Sung thep lak peuh, mual tungah teng mite I hihi. Nuntak haksa lua mahmah I hih manin khan sung lawm ding pen a hau kideih pah hi. Tua mah bangin Mo khak ding neite’n zong Makhau deih in Mopi dingte’n zong Sungh hau mah deih pah uhhi. Itna pen hauhna hi masa lonapi-in, Itna pen hauhna kisuak sak ta hi. Ka lawmte tawh sangah “ItNa” thu ki kum zel hi ung. Tuate lak ah ka muh dan tek uh kong hawm sawn nuam hi. Tua Ka ki kup uh “ItNa” te in:-\n1. ItNa In Sex hi\n2. ItNa in Sum Hi\n3. ItNa in Melhoihna Hi\n4. ItNa in Hehpihna hi.\nCih teng ka ki kum zel uhhi. Hih teng tung ah ka muh dan hong gen nuam ka hihi. Khan sung lawm tawh koi ci bangin itna kip thei ding cih leh koi ci bang itna man hiam cih ahihi. A kician in gen zawh ding hilo aa, a huampi in tawm ta kong gen ding hi.\nItna in Sex Hi\nKa lawmte tawh Itna thu ka kikup uh ciangin “ItNa in Sex” hi a ci pawl khat ka om uhhi. Pasian in ADAM leh AVE tungah “ Sex” na pia ahih manin, “Note pung unla, leitung dim un” na cihi. Lawm ta kikal ah “Sex” pen “ItNa” hi takpi leh kilawm hi. “Sex” pen Pasian kiangpan I ngah letsong ahihi. “Sex” in “ItNa” hi masa lo na pi, Nupa kal kong kip hong khosak pen “Sex” na hihi. Nupa kal ah “Sex” bek lunggulhna pen Satan zeetna nan zawhlohna khat hi. Nupa kal sung pen kitel siam ding thupi mahmah a, Cidamna zong kitel siam kul a ahihi. “Sex” in “ItNa” hi a cite’n nu le pa omkhopna bek thupi sak a, a ut hun uh a kituah loh ciangin kimuhdahna hong piangin, tua in nupa kal hong kikhensak hi. “ Sex” tungah na khempeuh kinga lua ahihmanin in a ki itna uh hong tullo uhhi. Hih ukna kikim lo pen Guih theih kham theih te, za tang kisun cihte pan in hong pian hi aa, lawmta kikal hong susia mahmah hi. Suan leh khak deihna bek tawh a zite uh it aa, tua in itna kiam in kikhen lawh uhhi. Zi pen suan leh khak neih pih bek ding hilo hi. “Sex” Bek in Itna hong kipsak zo lo hi. Hih pen itna man lo ahihi.\nNOTE: American Doctor khat in Nu leh Pa ta neih theihna a kituak hangin, ta ki neilo thei veve ci hi. Hih phawk inla, ta na neih kei leh zong kitel siam sawm in SARAH leh ABRAHAM Bat sawm in ki tul ta uh.\nItna in Sum Hi\nZomite midangte sang ki zawng zaw ahih manin, sung hau maak hau khan sung lawm dingin ki deih hi. Hih lungsim pen a man lo khia mahmah ngaihsutna ahihi. Sung hau, Maak Hau deih pen “ Thadah Mite” lungsim vom ahihi. “ItNa” in sum hi acite’n kiten nungah haksatna tuak uh leh thuak zo loin nupa in kikhen ziau uhhi. Hih pen “ItNa” ziau ahihi. “ItNa” in hauhna acite adingin, hoihna tampi zong om aa, siatna tampi zong om cih theih ding thupi hi. Khan sung lawm ding ngaih sut mahmah kul hi. Tulai khang thak nungak pawl khat bangin ka lawmpa ding hau peuh leh pha zo ci uhhi. A khang ham sim tham khat in a hauh leh nungak no milmel ngah thei hi. Hihte zong kum kikhai lua thei ahih main nupa kal kizopna ah kikhenna piangsak baih hi. Nungak pawl khat leuleu in, nam dangte pen pi muh in hauh muh pah uh aa, zong kiteng mai uhhi. Hizong a hoihlo khat higige hi. Hauhna I lamet luat manin Nu leh pa, U leh nau kizopna hong gamla sak in, meltheih ki itna hong dausak hi. Dr. Vumson in, “ Nam dang tawh kiten ding a tawpna kei hong pia un” na ci hi. Nam dang lua tawh kiten ding hoihlo a sak man na higige hi. Hauhna in zong nupa kal hong buaisak thei hi. Gentehna in: guih theih kham theih nupa a zang khawm iin kitotna piangsak hi. Ni dangin pasalte bek in zang ta leh tun numeite zong suk zaw mawk ta aa, hih in innkuan sung buaina hong piangsak bek tham loin kikhenna hong piangsak hi. Khan sung ki thuahpih ding pen a hau bek deih ahih man in, Biakna kibang lo poi sa se lo, Minam kibang lo poi sa se lo, pau ki bang lo zong poi sa se lo uh hi. Hih zong itna man lo khat mah ahihi.\nNOTE: ItNa in sum hi a cite zong khial tuan lo hi. Hauhna in nupa kal siasak khinlo a, buaina hong piangsak thei hi cih phawk ding thupi hi. Hauhna in u leh nau hong kikhensak thei aa, hong ki it sak thei hi. Nang tungah a hoih pen kinga hi cih phawk in.\nItna in Melhoihna hi\nZampi AG biak in ah Sia Pum Nang in ka neulai-in a thugen khat kha phawk khat om hi. Numeite kum15/21 sungin a khan sung lawm ding uh pen a hoih bek deih uh cihi. Kum21/28 in a khan sung lawm ding uh a pil bek deih ci se hi. Tua ciang, kum 28/35 te in a khan sung lawm ding uh a hau bek deih ci uhhi. A tawpna ah kum 35 tung siah in pasal hi peuh leh ci uh hi. Sai Pum Nang in a gen laitak in nau pang lai ka hih manin thupi ka sa kei hi. Tun ahih leh bel nuihzak huai buang, lah man sim tham ka sa ta hi. Itna koi pen ai tam cih ngaihsun in. Khang lui te’n “melhoih ning tui ki dawn thei lo “,a cih pen “Itna in Hoihna hi” a cite tawh ki leh bulh lian hi. Tuhun khangno te lungsim ah bel melhoihte a lungsim hoih khin uh cihi. Hoih bek suan luatna pen ki hoih den lo ahih manin mel hong siat hun ciang kikhenna hong piang hi. Nungak lai mel hoih mahmah ta leh ta 1 leh 2 hong nei leh a nungak lai hong bang nawnlo in tua in nupa kal kikhena hong piangsak hi.\nNOTE: Khan sung lawm ding melhoih muhna pen a sia hilo hi. Melhoih na ngah zawhna ding hanciam in la, mel tung kinga lua kei in zan mah ciang hong vul ziau uh hi. Mihingte paal sung pen tawm vei sung bek phawk den in. Hih zong kikhenna mah piangsak zel hi.\nItna in Hehpihna hi\nHih a tawpna thulu pen thupi ka sa pen hi. “Itna “, in “hehpihna” hi ci ngiat lel hi. Hih itna pen Sex tung, sum tung, Mel tung ki nga ngiat lo hi. Bang mah tungah kinga lo ahih manin hih tawh a kiteng kha te nupa kal nuam leh nuam khawm, dah leh dah khawm, tuah bang bang thuak khawm ngam in ki khan tul uhhi. Na lawm ngaih khat pen Hehpihna leh na it zo tawntung ding hi. Hih itna in nupa kal vai ah siatna khempeuh dal zo hi. Nupa kal sungah itna man pen hehpihna tawh itna hi ka ci hi. Hehpihna tawh khan sung lawm ding itna pen mailam ah thupiang dingte muh khollhna tawh it na hih man in buaina a om zong thuak hak kisa lo in itna kho tawntung hi.\nNOTE: Khan sung lawm ding hehpihna tawh a itte in zeisu lungsim bang a puate ahihi. Na tungah ki nga ngiat lo in itna mah masuan in bang bang piang ta leh ka lawmpa/ ka lawmnu ci tawntung in ki khan tul uhhi. Hehpihna itna na neih leh paul in, ICOR13:4-8 sungah te na nei lawm tungah na nei zo ding hi.\nNa khan sung lawm koi ci zon ding\nKhan sung lawm ding pen nuntakna sungah a thupi pen khat ahihi. Mihing te’n nuntakna ding oxygen a kisap mah bang in a thupi leh a kul khat ahihi.Tua ahih manin na khan sung lawm ding pen neu ngaihsut kha kei in la, thungetna tawh pang den in. Khan sung lawm ding a hau a pil a deih masa lo kua ta om ding hiam? Ahizong nang theihna tawh zong ken la, pasian zong sak in. Na khan sung lawm ding na zon laitak in “ Na mittang nih te hong ngawh in la, Na bil nih te gel tawh khua lim ngaih in”.Lawm na zon khialh leh khan sung a zawn loh na hih lam phawk in.Lawm hoihna muh kei leh vang tung nopna leitungah a ciam kha lo na hihi. A masa in na khan sung lawm ding Pasian zong sak in. Na lawm in na nu na pa na meltheih teng hong itsak ding thupi mahmah hi.A hih theih leh nang thu hong tel khat, pau ki bang khua ki bang, biakna kibang in buaina hong tawm sak pen ding hi. Pilna nein a hih leh nang tawh na kithuah pih theih ding zong in.\nNOTE: Nupa na hih hang un, zeisu na neih kei uh leh na ki itna uh a tul dingin um ken. Nupa ki lung tuak in thungetna na neih nak uh leh satan in hong khen zolo ding hi. Na khan sung lawm ding na zon ciangin nang theihna tawh zong kha kei in la, pasian leh thu thei te dong ham masa hamtang in. Khan sung lawm pen leitung ah sum manpha pen Ngun leh kham sang manpha zaw cih tel in la pil vang tak in zong in. Ka tan 9 pan ka khan tawn lawm ding thu ka nget pen tun a thupitna ka thei ciang ze kai kisa lua hi. “ Nupa ki lung tuak khua khat in zo lo” hi. Khan sung lawm hoih a mu zo ciat dingin Topan thupha hong pia hen la, na ngaih mahmah tawh a ki kha tul dingin hong ompih den ta hen. Hih teng na theih siam leh I khua sung I gam sung ah meigong om lo ding cih ka um hi.\nKa lai at endik man keng in nong na edit sak kik vo gen teh na in "teh" cih pen "the" tawh na om thei kha in teh......\nCidamna Draft - Zomi eLibrary Itna leh Sex Thuluui/Articles\nItem Reviewed: Sim leitung ah Lawm hoih pen ding? Agelh - Dothang, SMC Description: Rating: 5 Reviewed By: Cinpu Zomi


url: =Na Nu le Na Pa um kei in (7) ~ Lian Tuang :: ZOMI DAILY\nNa Nu le Na Pa um kei in (7) ~ Lian Tuang\nposted on 13 January 2017 at 11:08 pm Lomkholna: Liantuang, News, Zomi\nNausuah gimna a baihlohzia pen a thuakngeite bekin atel theih ding thu ahi hi. Nute in khua-ul, sinsan, thatang le a nuntakna mahmah tawh khekin nau ong nei uh hi. A thatang neih khempeuh uh tawh a sisan neih zahzah sukkhia ahih manun a si bei in a tha uh bei a, a ci nangawn lumzo nawn loin a khut a khe khing dikdek hi.\nThabei in a mit uh kilep dildel a, tang takin hak zo nawnlo uh hi. Gimlua tawllua in tuiduh dangtak mahmah citciat uh a, ahih hangin genkhia zo nawnlo uh hi.\nTua hun laitakin naungek ong kap zakzak a, tua kahna aw-ging in khua phawk leh phawkloh thuahin a lum dildel, a ci a khing dikdek, a nute tungah akigenkhia theilo thahatna lianpi khat piangsak lian hi. A mit ong hak zo pah hi. A lu ong phongzo pah uh a, naungek maitang amuh ciangin a gimna teng mangngilh in nui kawmin pau zo pah leuleu uh hi. Nau nawi pia dingin kithawi zo pah vingveng hi.\nNaungek kahna aw-ging in sihlang gimna athuak a nute, thakhat thu in a damkik sak mah bangin, khangcing khin tate maitaina zahtakna itna in Nute Pate adingin a kigensiang zolo lungmuanna khamuanna thahatnate piang sak hi.\nNaungek a damloh hun ciangin Nute in sun tawh zan tawh kemcip ahih manin zanmengin gim mahmah uh hi. Naungek tawmvei sung a ihmut laitak ahihkeileh nawi a teep laitak hun tomno sung bekbek nangawnin a nute zong lusu in mengme pahlian hi. Ihmu suksuak pah uh hi.\nIhmut dildel in kihopih zo nawnlo a, kiphong lehzong phawkzo mahmah lo hi. Ahi zongin a angsunga a tawi hithiat naungek pen tawmciklik kihei in gamtang khazenzenleh khua phawkkik pah lian citciat hi.\nTate vai ding ahih nakleh nute in a mumang nangawnin phawk thei sitset uh hi. Tua mah bangin tate in zong nute pate kisapna le lunggulhnate thei in pilvang huailua mahmah hi.\nInnlam ah khuado sialsawm pawi, lungdam bawl hun a kipan kikhopna le mipi tutkhopna khat peuhpeuh a om ciangin nupi papite innsung innpua ah nasem silbawl tukhawm khawlkhawm in amau mun ciatah kiom ngeingai hi. Naupangte leuleu ciangin a bawngbak thei ciang ahih nakleh huansak huankhang inntualte ah amau le amau kimawlin kiom sak ngeingai lel hi.\nNaupangte kimawlmawl in tua lakah a kap khat peuhpeuh a om ciangin innsunga nasem amanlah mahmah a nute in naupang tampi lakah“ tu a naupang kap pen kei ta hi ve aw” ci in ama ta ahih lam thei sensan hi. Thakhat thu in delh pah vingveng a, a ang ah tawi in a khitui nul sak pah hi.\nTua mahbangin nu le pate in zong dahna kahna lunglenkhuangiahna khasiatna khat peuhpeuh a tuah hun ciangin a tate kiangpan itna telsiam tawh thapiakna Aw Nem le nunnempanpihnate lunggulh mahmah uh hi.\nPrevious: Israel in Damascus khuapi nawl aom vanleng phual Rocket tawh kapsak ~ TK Lian\nNext: South Sudan in UN Peacekeepers 4000 kikoihding deihlo ~ TK Lian


url: =Malaysia, Penang ah Motorcycle leh mawtaw ki nakphukkhak mahmah in mi 1 si :: ZOMI DAILY\nposted on 26 September 2017 at 8:55 pm Lomkholna: Malaysia, News, Sawltak, World\nMalaysia, Penang State sungah Motorycle khatleh mawtaw khat kitaihkha in, Motorcycle hawlpa pen aphual ah sipah cih NST pan kiza hi. Tua Motorcyclist papen Penang Bridge lamzuan in mawtaw adangte paidantawh akilehbulh “against the traffic flow” in hawl ahih manin, mawtaw in aphukha kici hi.\nTuni Tuesdan zingsangtunglam in akiphukha, aki taihkha hi a, Motoryclist papen kum 53 aphakhin Ng Kong Cheong kici hi.\nSeberang Prai Tengah police chief Assistant Commissioner Nik Ros Azhan Nik Abdul Hamid in agenkhiatna ah zankim khitdeuh in hih tuahsiatna Accident om ci’n hongki zasak cihi.\nAthu aki kankhiat ciangin Motorcycle hawlpa in mawtaw adangte tawh apaidan kilehbulh in hawlgawp ahih manin aki phukha hiding ci uhhi. Aki phutkhakpih pen Honda Accord namte khat hi a, Motorcycle pen Traffic lehhawlmawk ahih manin mawtaw in ahunlap in Brake sikmanlo in phusukpah hi.\nMawtaw Driver pa ahihleh bangmah liamna omlo in suakta theihi. Ama khialhna ahih masakloh hangin Motorcycle hawlpa pen simawk ahih manin, “Section 41(1) of the Road Transport Act 1987” thukhun tawh kizui in mikhat sihsakna leh mawtaw phenghawlgawp “causing death by reckless driving” cihtawh thu kibawlmawk hi.\nMotorcycle pen limphutkhak mahmah ahih manin, siazangawp a, ahawlna khawngzong ki lawnkhialiang hi. Mawtaw ahihleh amailam akiuteng limsiat mahmah hi.\nAsipa ii aluanghawm pen Bukit Mertajam Hospital ah Postmortem bawlding in kipuak hi.\nRelated: Penang Highway tungah nupa omkhawm ci’n thumanlo agelhkhia te kikansan\nTukum March khasung inzong North-South Expressway tungah numei kum 19 khatin Traffic lehhawlmawk ahih manin, mawtaw tampitak ki taihsak gawpngei hi. Tua mawtaw hawlnu asih banah adangzong mi tampitak liamgawp uhhi.\nJuly khasung inzong North-South Expressway tungah pasal khatin Traffic lehhawl ahih manin, adang mawtaw 4 taktawh kitaihgawp uhhi. Sawltak #zomidaily\nPrevious: Australia ah meileng khat ii anunglam ah aguktuansim pasalkhat kiman\nNext: Malaysia, Cheras vengsung ah mawtaw Parking vaitawh kitotna piang


url: =Lokhawhna Sang (Lungpi) ah Tintan Kahte Tuahkhak Haksatna, Buaina leh Seploh a Phamawh Thute – chinbridge Institute\nHih thu kankhiatna pen Zogam, Falam gamhuam a om lokawhna tawh kisai sang (Lungpi) ah sang naupang te tuahkhak haksatna, buaina leh seploh aphamawh thute kankhiat ding ngimna ahi hi. Hih kankhiatna ah Qualitative Approach kizang in sia/mah te a kihel mimal 20 te kiangah a mi mahmah tawh kimu tuahna tawh ahi zong, phone tawh ahi zong dotna kinei hi. Hih kankhiatna ah anuai ateng kimu thei hi.\nKhatna ah lokhawhna sang (Lungpi) ah sangkah sang naupangte omna khawlna ah a haksatna uh kimu hi. Sang naupangte giah nading inn (hostel) a kicin loh banah lupna zong kicing lo ahih manin mi khat lupna te nih gawmin mi thum lumkhawm uh ahihna kimu hi. Lupna khat leh khat kikal zong kuacik lua ahih manin van koih nading haksa in mihing pai nading zong alem lohna kimu hi. Khan (room) khat leh khan khat ki-um siset (inndei) cih bang omlo ahih manin sepnop khat peuh zong suakta takin a kisep theih loh banah lai et nadingin zong alemlohna ciang khat a omna kimu hi.\nNihna ah neklehdawn tawh kisai haksatna om hi cih kimu hi. Nikhat in 2 vei bek an kipia a, kal khat in sameh 3 vei akipiakna kimu hi. A mi mahmah tawh kimu tuah in a kidong sang naupang atam zaw ten nisim phialin kalabe leh ngapik bekbek ne uh ahih manin baih asak loh dan uh leh neklehdawn tawh kisai haksa asaknate uh thum ngaungau uh hi. Tua banah an nekna khan (dining room) zong kuacik ahih manin sabuai leh tutphah kicing lo a, akhen khen in an anekna uh kimu hi. Nitak annek khit ciang kum nihna leh kum thumna sang naupangte lo (field) pai kul ahih manin nawhsa takin an anek na uh leh an zong kinekpih baih lua ahih manin zan in lai asim uh ciang agil uh akial thethuna ahaksatnate uh kimu hi. Nitak an a kinekpih baih luatna hangin zan lai et ciang agil uh kial thei pahpah uh ahih manin suakta takin ane adawn nuam sang naupangte sang pualam ah a omna uh sang naupang pawlkhat ten ong dawng uh hi.\nZuih ding thute (discipline) khauh lua ahih manin haksatna omhi cih kimu hi. Sang huang sungah cycle sungtum pusuah phal lo, sang huang pan a pusuah simun suaikai kha den leh numei te nitak 5:30 PM asat nak leh pusuak theilo uh ahih manin haksa asakna uh kimu hi. Gentehna, sia/mah te bekbek in gen in khatlehkhat kikuptuahna cih dan aom lohna kimu hi. Sang laibupi (text book) khempeuh pen manglai tawh aki at hi a, sia/mah ten akam uh tawh lehsak (translate) in nasep (assignment) apiak uh ciangin amau ciaptehsak (note) tengmah panin a at kik (copy) ahihna uh kimu hi. Lai ahuan ding uh ciang zong lotngah (by heart) sim uh ahih manin sang naupang te adingin a haksatna (challenge) uh kimu hi.\nA lai bek tawh sinna sangin sem (practice) leng kisiam zaw hi napi’n sepna tawm hi ci-in sang naupang pawl khat ten gen uh hi. Gentehna in singhiang zop dan pen alai tawh kisin bilbel a, a taktak in sinna (practice) omlo hi ci uh hi. Tua banah lai sinna khan khat sungah mimal 75 bang om ahih manin sabuai, tutphah kicing lo ahih manin tutna khat ah mi 2 tut loh phamawh dinmun ah om ahihna uh kimu hi. A tam zaw ah singno suan dan bek kisin sak ahih manin paak suan dan a uk te adingin asiam nading uh haksa mahmah ahihna kimu hi. Tua banah sang ah khaicii a kicing in a om lohna kimu hi. Nasep nading in van kicing lo in tupeek bek azatna uh kimu hi. “A tatak in asep khak ngei loh uh nate sang laibupi sungah a sinna uh” sang naupang a tamzaw ten ka dotna uh hong dawng uh hi.\nTua banah paulehham ah haksatna om ahihna kimu hi. Lai hilh sia/mah te pen kawl te vive ahih manun chin sang naupang te adingin a lai hilhna uh telhak sa uh hi cih kimu thei hi. “Lai pawl khat te bang a kammal zatte uh ka telloh uh hangin ka dong kik ngam kei uh hi” ci-in sang naupang khat in gen hi. Adang muhna khat ah sang naupang atam zaw te pen amau lunggulhna omlo pi in anu apa, meltheih ulehnau te’ sawlna tawh akah uh ahih manun a laisin uh lunglut lo uh hi. Tua bangte pawl pen a sinsak sia/mah te adingin a haksatna (challenge) khat ahihna kimu thei hi.\nA tawpna ah hih lokhawhna sang (lungpi) ah sang naupang te pen neklehdawn, zuih ding thu (discipline), lai kihilh dan, sepna tawh sinna (practical) thanemna, sangsung vatzat kicinlohna, khaicii kisapna leh paulehham haksatnate phukha uh ahihna kimu thei hi.\nNote: Written by May Kipmen, and translated by Langh Sian Khai\nPrevious Post Hakha Khuapi Sunga University leh College te ah Pilna Sin Dan, Sanginn leh Vanzat Tuamtuam\nNext Post Tuition Honna, Letsong Piakna Leh Pilsin Saang Sinna


url: =Lungkham haksatna nathuak ngei hiam? ~ Job Cinpi :: ZOMI DAILY\nposted on 20 October 2018 at 12:28 pm Lomkholna: JobCinpi, News\nLungkham haksatna na thuak ciangin phawk ding thu pawlkhat om hi. Tua na phawk thute in na lungkham na haksatna pan hong nuamtuamsak ding hi.\nKhat veivei ciangin muh kholh theih loh lungkham haksatnate in hong lunggimsak mahmah thei hi. A hang a kigen thei lo, mawhsak ding a om thei lo thu pawlkhatte hangin kilunggim mahmah thei hi. A zaw deuhin lamet loh kaal, lamet lohte tung pen ahi a, pamet lohna lam pan ahi zongin lungkham nading, buai nading thu tuamtuam hong tung thei hi.\nTua bang hun ciangin ei bek a genthei, ei lamah kua mah a pang lo, ei lo khempeuh a lungnuam ding bangin kimu thei hi. Midangte lungnopna in ei hong zahpih, hong eng bawl bang lai ding uh hi. Na lungkham mahmah lam hong thei lo mi khat in hong maitai ciangin na heh a suah hun om thei kha ding hi. Tua bang hunte na thuak ciangin phawk ding thu pawlkhat kisam hi.\n1. Na biak a nungta Pasian in bang deihna nei hiam cih phawk masa in. Ahih hangin lungkham haksatna khempeuh Pasian in piangsak lo hi, cih zong phawk pah in. Lungkham haksatna pawlkhatte Pasian kigaeh kha ahih manin a bawl lo a piangsak lo Pa in hong sepsak lo ahih manin sawtpi sung kilungkham thei hi.\n2. Lungkham haksatna na thuak ciangin picin ding kisinna hi, cih phawk den in. Lungkhamna pen lungkhamna hi ci-in na muh manin tua in na lung hong khamsak semsem hi. Hong lausak semsem ahih manin lungkhamna na tuah ciangin bangci cih ding na ngaihsut ding sangin lunhkham a na om ding na phawk masa zaw den hi. Haksatna lungkhamna cih pen nawk ding hi a, nawk ding na ngaihsutna, na gelna hangin thu na mu semsem dinga na picing semsem ding hi. Thuakna a om ciangin picinna om thei pan hi.\n3. Lungkham haksatna na thuak ciangin na muitum bang a hiam cih phawk den in. Lungkhamna neucik khat na tuak ciangin na lung a kiat pah leh tupna nei lo na hi kha ding hi. Tua ahih manin lungkham haksatna na thuak ciangin na lungtup bang hiam cih phawk den in. A lungkua baih mi a tam zawte lungtup nei lo, muitum a nei lote ahi uh hi. Tha a lak nading uh on lo, tua mun tua ciang ka tun mateng ci-in a mailam uah a lamet ding uh, a thalawp nading uh om lo ahih manin lungkia-in puk pahpah uh hi.\n4. Lungkham haksatna na thuak ciangin na kiangah hong thuakpih ding, tha hong pia ding, nang hong panpih ding na innkuanpihte, na lawm itte om hi, cih phawk in. Thuak hak na sakna a omte zong na lawm it taktakte le na innkuanpihte tungah na lungkhamna na sung khia thei hi. Khat veivei ciangin lungkhamna a om ciangin khat guak bek in tang thuak ding sangin mi khatpeuh tungah sung khia le’ng a nuam tuam tawh kibang thei hi. Mi khat bekbek in na thuakna hong theihpih kha phial zongin tua mi khat hangin tha na la kik zo lai veve ding hi.\n5. Guallelhna hangin na lung a kham ciangin na lungsim sungah nang le nang a guallel bangin na kingaihsun kha ding hi. Tua bang hun ciangin na lungsim ngaihsutna thakhat thuin langdo sawm kei in. Khat veivei ciangin lungsim thuakna langdo luatna in lunggimna suak zaw thei hi. Guallel na hih manin na lungsim in guallel ci-in a ciamteh ahi hi. Tua ahih manin a guallel bangin kingaihsun phot inla ahi zongin lungkia kei in. Guallel cih pen lungkiat nading ahi kei hi. Na lungsim sungah guallel na kisak khit ciangin bangci cih leng gualzo kik thei ding cih ngaihsun kik inla thasan in. Guallel napi gualel kisak theih lohna zong hoih tuan lo hi.\n6. Na guallelh ma, na lungkham ma, na lung kiat ma-in na lungnopna bang a hiam cih ngaihsun kik inla phawk den in. Gentehna, na sep na bawlna khatpeuh ah, lawhsam napi na lawhsap ma na nasepte sungah nuam nasak, lungkim taka na sep na bawl bang on a hiam, na pumpi gim mahmah napi nasem banga zong na kingaihsut khak loh, ngaihsut haksa mahmah hi napi na lung a kham luat loh, lungkham dinga zong na tuat khak loh bang om a hiam, ci-in na lungkham ma, na haksat hun ma na tuah lungnopna pawlkhat ngaihsun kik inla phawk kik in. Tuate in na haksatna na lungkhamna mun panin hong huh thei ding hi. Na lawhsak sa khat a kipan kim ding na hih leh zong tuate hangin tha na nei kik zo ding hi.\n7. Bang hangin lungkham na hiam, bang hangin haksa a hiam cih pen nang le nang na kiphawk kik ding thupi hi. Hih na nasep pen nuam a sa ngiat lo na hiam, na sep cil a kipan na ut mel loh khat a hiam, na sep na kuan sim-in lawp ngai lo na hiam, cih na ngaihsut kik ding thupi hi. Thu khatpeuh hangin na lunggim ahih leh na lunggimna a hang bang a hiam, na lunggimna thu le nang bangci kisai na hiam cih zong na sittel ding thupi hi. Bangci cih ding cih na ngaihsutna hangin a lunggim na hiam, ahihkeh lunggimna ngaihsunsun a lungkim kik hi zaw na hiam?\n8. Leitungah a kip khat zong om lo hi. Na khempeuh a kikhel kawikawi ahi hi, cih na phawk ding kisam hi. Nopna a kip loh mah bangin dahna, lungkhamna le haksatna cihte zong kip lo ding hi. Nop hun a on mah bangin dah hun zong om ding hi. Ahi zongin a koi zaw sawt ki-uksak ding cih pen nang tungah kinga ding hi.\nMihingte khuavak tang sungah sawt kiom nuam ahih manin meivak kitangsak a, ihmut hun sung bek khuamial sungah kiom zaw deuh hi. Ni tum a khua a mial a kipan khuamial sungah na om nop kei leh meivak na neih kul ding hi. Tua meivak pen cimna tawh a kithuah pilna ahi hi. Pilna cih pen paunak laigelh pa in, “TOPA zahtakna in pilna kipatna hi,” na ci hi. Job Cinpi (Zomi Laisim Nuamte)\nPrevious: Lungtang kisai natna\nNext: Zomi Political Orchestra ~ Pau Khat Suan


url: =Galati 1 | Siantongluan\nMihingte hong sehna leh hong sawlna tawh sawltak na a sem hiloin, Jesuh Khrih leh sihna panin tua Jesuh a thosakkik Pasian hong sawlna tawh sawltak na a sem keimah Paul in Galati gama om pawlpi tuamtuamte tungah lai ka hong khak hi.\nKei tawh a omkhawm i Khristianpihte in zong note hong hopih uh hi.\nEite Pa Pasian leh Topa Jesuh Khrih in note khempeuh tungah dikna leh nopsakna thupha hong tungsak ta hen.\nA siahuai tuhun sung panin eite a hong suahtaksakna dingin eite Pa Pasian deihna tawh kizui-in i mawhna hangin tua Jesuh Khrih amahmah a hong kipiatawm ahi hi.\nPasian min thang tawntung ta hen! Amen.\nA hong hehpihna tawh Khrih hangin note a hong sam Pasian nusiakik pakin lungdamna thudang khat na sang malam na hih manun lamdang ka sa mahmah hi.\nA taktakin ci lehang lungdamna thu adang a om hilo a, mi pawlkhatte in note lungsim hong toknawi-in, Khrih hanga lungdamna thu hei-in thudang tawh laihnuam uh ahih manin, tua amau deih thu pen lungdamna thu a cihsak mawkmawk ka hi hi.\nNote tungah ka hong hilhsa uh lungdamna thu tawh a kilehngatin, kote-a kipan vantung mi dongin thudang a hong hilh a om leh tua a hong hilh mipa hell khuk sungah tung ta hen!\nKa hong gen ngeisa mah bangin ka hong gen kikin-ah: Note sansa lungdamna thu tawh a kilehngatin thudang a hong hilh mi peuhpeuh hell khuksung tung ta hen!\nHih bangin thu ka gen ciangin mite hong pahtak theihna ding a zong tawh kibang na hong sa uh hiam? Mite pahtak ding a ut ka hi kei a, Pasian hong pahtak ding a hanciam ka hi hi. Mihingte hong pahtak theihna dingin a gamta hi zenzen leng, Khrih nasem ka hi kei ding hi.\nSanggamte aw, keima hilh lungdamna thu pen mihingte tung panin a hong kipan ahihlohna thu na theihding uh ka deih hi.\nMi khatpeuh tung panin ka ngah hilo a, mi khatpeuh in hong hilh zong hilo hi. Jesuh Khrih in kei tungah a hong lahna hang bekin hih thu a thei ka hi hi.\nJew biakna sungah ka omlai hunin Pasian pawlpi tuamtuamte bawlsiat ding kin mahmahin, a beimangna ding uh ka hanciamna,\nleh ka khangualte lakah Jew biakna lamah a makai pen ka hihna thu, leh ka pu ka pate uh tang ngeinate a nakkin mahmah ka hihna-a kipanin ka pianzia ngeisate khempeuh na zaksa na theihsa uh ahi hi.\nAhi zongin Pasian in a hong hehpihna tawh ka suahma pekin kei hong teelin ama na a sem dingin hong sam khin hi. Keimah in ama Tapa hanga lungdamna thu, Gentail mite lakah ka hilhtheihna dingin kei tungah a Tapa hong kilatsak hun laitakin kuama kiangah thudongin ka pai kei a,\nkeima hun ma-in sawltak na a sem khinsa mite tawh a kimu dingin zong Jerusalem khua-ah ka pai tuan kei hi. Arabia gamah ka paizaw a, tua lai panin Damaskas khua-ah ka kileh hi.\nTuazawh kum thum khit ciangin Peter kiangah a hawh dingin Jerusalem khua-ah ka pai a, ama kiangah kha lang sung ka taam hi.\nTua hun laitakin Topa sanggam James simloh sawltak kuamah dang ka mu kei hi.\nHih ka thugente a man vive hi a, zuau gen hetlo ka hih lamtak Pasian in hong thei hi.\nTua lai panin Syria leh Silisia gamah ka pai hi.\nTua hun ciangdong Judea gama om Khrih pawlpi tuamtuamte in ka meelin hong thei nailo uh a,\n"Ei a hong bawlsia ngei mipa in a maimansak nop Khrih upna thu mah a hilhhilh hi," ci-in a kigenna thu a zak bek uh ahi hi.\nTua hi a, keima tunga thupiang hangin amaute in Pasian min a phat uh hi.


url: =Nuta Lai Kikhak – 1 ~ Hau Za Cin :: ZOMI DAILY\nposted on 12 June 2015 at 8:14 am Lomkholna: Article, Hauzacin, TuunlehZua\nNuta Lai Kikhak – 1\n“Ka tapa aw, hih laikhak ka gelh laitak koi ah om na hiam? Ka at laitak in Zu-Esi-Aye na tungta hiam? Hoihtak om in maw. Khualak khawngah vakvak ken maw. Bawngek khawng na sikkha dinga koh hong sawpsak theilo ding ka hi uh. Na pai zawh i bawngpi nihvei huk in khatvei zong gai nailo hi. Bangcih ding i hiam? Na omlai na pute bawngtal tawh i bah pen mah hi. Nong ciah ciang bawnglong ding zong hong pua in. Zanni in na pi in a ak hungna lamah i akno a gial pen ciangtawh satlum kha in innuai ah na phum ung. Nidang a na lawmte tawh na sial kineihna uh veihnamkhau te tua lam ah a om hiam? Tukum i khua ah guahzu khol kei. Khuavengte kiangah zong zu lo hi. Ni sa mahmah hi. Khatveivei guahzu zel bek hi. Na lup ciang na khe sil siangzel in.\nMi gam ei khua banglo ahi. Ko zong kong pai mengmeng na ding uh hong vaihawm mengmeng in. Hong it, na Nu. Na mang in nong muh leh hong hopih in maw, hong ngai mahmah ta ung. Na naute’n zong hong phawk mahmah hi. Na pa zong a vaumimgau nekna a ha kawm ah vaimim hawng taanglai hi. Tua lamah a holhna a om leh hong pua in. Gennop tampi tawh hunsak ning. Na lup ciang ihmu pahpah in. Lai at, na Nu. Na nau hong at hi, ken ka gennop teng ka gen hi. A maanlo a om leh a sim dan na siam mai in. Ka mit zong hat nawnlo a ka gen nop teng zong kizom theilo hi. Ka phawk masaksak kong gen hi. Nong ciah ciang na pute kiangah hawh sawm ni. Na gang zong a lu na thei zel a, a luvai thei zel hi. Na ni zong buai mahmah hi. I vokpi a suak kik ciang a pa khat na khawi nung. Nong ciah ciang i gawh ding in. Akpi lah no nei napi khuai pahpah hi. Khatvei huan sungah huan kho in ka om laitak mu in hong laksak sawm a, ka tu tawh ka den gawp leh khah kik bilbel hi. Tua hi kei leh i akpi kum khawi pen bang a khahsuak dektak ka hi.\nKa vaimimgau nek na uh ka gil uh puak mahmah in sodamin bungkhat nong khak pen mah na ne zel ung. Bung khat hong puak in, nong ciah ciang. Khatvei mah in na lawmpa khat galkap tum pen hong ciah in a zi hong ciahpih in, a khut khawng a khe khawng ngo kekkak hi. No lam ah zong tua bang a om hiam? Ahi zongin ei tawh kiho theilo hi. Ann zong ei nek te ne theilo ci uh hi. Amau ngo lua ei annte vom sa lua hi. Nang zong tua bang nong neih leh bel nong ciah uh ciang buai mahmah ding i hi. Na naute ading bakilh leh lingkhei zong ong mangngilh ken. Na pi ading bil holhna leh zabel sik tawh kibawlte hong pua in.\nNa pa ading cintanna a sante khat. Kei ading ungsii bung khat. Ka sam sau mahmah ta in, ka ungsii lah a bei ding hita. Nong puak theih leh a bung lian mah hong puakzaw in. A neute hileh na naute in hong zatpih in bei pahpah hi. Na vak ciang phanat mah bulh tangtang in aw. Mi gam khawngah khe guak tawh kivak ngeilo ahi. Ko zong na omna lam mu nuam mahmah ung. Mawtaw khawng, vanleng khawng a gen uh ka zak ciang ka sih ma in mu nuam hamtang ing. A khu zong namtui mahmah kici hilo hia. Piantanah paite in gen ve uh aw. Saupi hong gelh leng sim man kei kha niteh.\nNa nau zong a gelhna a khut khamlua ta, tua zah ci phot ning. Ka gen ding zong thei nawn keng. Kong gensa ungsii\nbung pen hong mangngilh het kei in. Ka mangngilh a om leh na behlapsak in. Kong khak kik ciang hong gen mai ning. I khuapihte khawng na muh leh na kikhawl unla, thu na mang in. Mi lak ah annek ciang khutsil ding sawl hamtang kul in om nawn ken. Tangval hita a nungakten zong hong ngai maithei hi. Ahi zongin na nasep nawngkaisak dingin lawm ngaih khawng hong nei het ken. Nungak helna ah githa gol te pua nawn ken, na lawmte a a neuzaw kawm mai in. Na pi zong a ihmut suakta hi inteh, lu susu, hunsak taktak ta ning ei, na mangpha o. Hih ka laikhak na sim khit ciang na lumpah in. Zan sawt hak nawn kei in. Lup baih ding, thawh baih ding cih siate in gen den uh hi. Mangpha. Lai at,\nFrom: Hong it mahmah, na Nu, zan nai 10:00 P.M. lup hun hita”\nNote: Khuaimei (meikhuat) zong a tui bei dek in ko zong na nau tawh lumsuk pah nung. Na pa lum zo. Na pi zong a lupna lam zuanta. Mangpha aw. Nang zong lumpah in. Ka thu hong mang in aw. Na sim khit ciang lumpah o. Na nu, from mother, yours very truelyi.\nPrevious: A 9 veina Zomi (ZAM) Kumcin Khawmpi leh kiteelna\nNext: Batsep Sem taktak , Thalawh Lawhcing


url: =Vondeih Kep Ding – 24 (Pau Khan Kap) :: ZOMI DAILY\nposted on 11 December 2014 at 2:31 pm Lomkholna: Article, Paukhankap\nVondeih Kep Ding – 24\nLawm ngaih tawh kisai in na pa’n lawm na ngaih ding hong kham keng. Na ut peuhpeuh, hoih na sak peuhpeuh ngai in. Laipian te ahi-a, miliim bia te ahi zongin hong phal ing. Mivom, mikang ahi zongin hong kham keng. Ahi zongin ‘Zomi’ te kan in kong deih sak om kei. Na deih deih, na utut ngai thei hi teh, hong kham lo hi’ng. Ahi zongin Sang lai en lo, ki khop hun ah kikawm lo liangin numei tawh buai in, laikiat lawh liangin zawlthu tawh na buai ding peuhmah hong phal kilkel lo hi’ng. Kong gen zel mah bangin na pa zong nang ka bat zong hi lo-in ka tan ( 2 ) kah lai in ka khan pihte numei khat hoih sa-in a inngei khawng ah kapai ciangin kamai zum in kisuang in suangkhawng ka sui kha thei hi. Ahi zongin College ka man dong numei hangin kei leh kei kisia tawm sak lo-in numei hangin ka khitui luang sak lo hi ing.\nHih bang kong gen ciangin, ‘ka pa a ngaih te tawh kikhen kha ngei lo hi-in teh,’ hong ci kha ding hi teh. Ki khen ngei hi ing. College kum ( 1 ) na ka kah laitak in ka ngaih mahmah numei khat in tha khat thu in hong khen vat hi. Na salua kisa in ka sang bang tawp sawm hi’ng. Ahi\nzongin dam in ka ngaihsut kik ciangin hih numei khat leltak hangin ka sang tawp mawk leng kei kasuum ngel kei ding maw! Pasian hong gawm loh hi’n teh ci-in tha kala tawm hi. Na a sa lo bang, a phawk nawn lo bangin om ka kisin hi. Na asa lo hi keng, na a sa lo bang in om a kisin hing. A phawk lo hi keng, a phawk lo bangin om a kisin hing. Tawngno aw, haksa mahmah na pi’n zo zo veve hi’ng.\nHih bangin ka tuak khak thu te kong gen zel ciangin Tawngno in hoih tak ciamteh in galvan bangin na lungsim ah pua den le cin ut ing. Banghang hiam cih leh nu leh pa tampi tak te-in a tate’ uh hih bang thu kuppih dingin ngaihsun lo-in, a hun tung ciang thei lel in teh ci-in tua ci koih lel uh hi. A hun tun ciang theih kha mah uh teh! Ahi zongin zekai lua kha thei ding hi! Sanginn ah paukhankaphih thute kisin lo-in, kumpi in laisim bu sung ah zong koih lo uh hi. Sia, Siamah te’n zong hong hilh lo ding a, na dong zongin sanginn sung ah hong hilh lo kha ding uh hi. Leitung na khualzin na lampi ah na puk khak, na hawi khak loh na dingin na pa in hih laikhak te hong gelh zelzel hi ing!\nPrevious: Kumpi, innpi leh party makaite kimuhna nei\nNext: Pi Goih Khaw Niang (kum 66, Bawmkhai) in hongnusia


url: =Tedim gam aa om Lennupa munhoih Falam te’n hongsut :: ZOMI DAILY\nposted on 21 July 2018 at 10:52 pm Lomkholna: News, Zomi\nTedim gam aa om Lennupa munhoih Falam te’n hongsut, Amau lawhna Buannel Falam gam sung ah om ci: Dr. Dong No\nCommunity Forest (CF) kici leitung mun tuamtuam ah ’taam-tupi lak’, singkung ponamun, forests-te, kepcing ding kipawlna ii ngiimna tawh kizui-in LenNupa zong limtakin aki kepcing ding thupi kisa hi.\nJuly 7, 2018 ni-in Falam Prospect Workshop ki khopna ah Falam mipi-in “ Falam gam sung aa om, Buannel pen Reserved Forest in bawl dingin limtak akiciapteh nading Kumpi tung ngetna nei ding uh hi” ci-in July 10, 2018 ni Chinland Herald thukizakna sung ah kigen hi. Tua sung ah “Forests lam alen, Minister Pu Mang Hen Dal-in zong: ‘Asawt lo-in, Falam gam sung aa om Buannel leh Zatual munte zong Reserved Forests in ka bawl ding uh hi’ ci-in gen hi” ci hi.\nFalam lamte’n Buannel acih uh pen, en LenNupa icih munhoih ahi hi. “LenNupa (Buannel) pen, Falam gam sung ah om” ci uh hi. Maan lo hi; LenNupa (Buannel) Falam gam sung ah om lo hi. Tedim gam sung ah om hi. A nuai aa thute-in LenNupa Tedim gam sung ah a omna thu kiptakin ong lak hi.\n1. Kapteel khua 1867 kumin kisat aa Ukpi Pu Thuam Thawng maang hi. Falam gam Tashon Ukpi, Pu Con Bik tung pan, sial 120 taangin, thau lawng 17, saiha kop khat, zam khat, dak bu khat, sial khat, zaangsial ahing khat leh Khuangleng hausapa tanu amat uh, Van Singii tawh Kapteel gam lei hi. Tua akilei Kapteel gam sung ah LenNupa omna, Ailam mual paisuak, Inbuk mual dong ahi hi. Hausa zum ah record om hi.\n2. Brigate Luife in 1910 kumin Kapteel gam khat vei bawlpha kik aa, “Pangding Mual, AiLam mual (LenNupa omna mual) huamin, pai sukin, Tuipi Lui dung zui-in Meitei gun sun suk hi” ci hi. Teltuivon Zingsol Vol.2, p 19\n3. APPOINTMENT ORDER OF CHIN HEADMEN UNDER PROVISION OF SECTION 5 of the CHIN HILLS REGULATIONS-1896, tawh Dy.Commissioner Lt. Colonel LE Burne-in, (Dated August 5, 1930) ni-in, Kapteel hausa Pu Thuam Thawng tupa Pu Thawng Khua Lian uk ding gam, jurisdiction, “ The ridge of Ailam mwell(Mual), to the source of Ailam Lui, (Lua Lui which is the water from LenNupa) then down Ailam Lui to its confluence with the Tuipi Lui to its confluence with the Manipur River.” ci-in siangtakin ciamteh hi. Hausa zum ah copy om.\n4. 1944 kumin Commissioner, Pu Thawng Cin Thang leh Mr NW Kelly makaihna tawh WW ll lai-in Sukte Independence Army (SIA) min tawh Japante a do lai un a ki busakna “Kapteel gam LenNupa” ci hi. Pu T K Mang, Buannel pan LenNupa. TZ Vol.2\n7. Pu Thuam Thawng tusawn, AG Senior Pastor Rev. Sian Za Mung,Kalay, etc, te-in LenNupa Tedim gam, Kapteel gam ah om cih maantak thei uh hi. TtZs pvi.\n8. Tedim AD zum khutnuai Land Record zum ah, Kumpi zat tawntung Tedim Myo-ne, gamlim sung ah zong LenNupa, Tedim gam, Kapteel ohsuh sung ah om ahihna ciantakin lak sinsen hi. Anuai ah gamlim en in.\na/ banghangin, Falam mipi leh Forests lam aa uliante-in Tedim gam sung aa om, LenNupa kimlai, ‘Falam gam sung aa om Buannel’ (LenNupa)ci uh hiam?\nLenNupa Falam gam sung ah om lo hi. Atung aa igen mah bangin, 1867 hun pekin Tashon Ukpi Pu Con Bik kiang panin mihing luang leh Zo vangil tampi tawh aki leisa leitang sung ah LenNupa kihel hi. Mangkang hun lai-in Deputy Commissioner, Independence khit ciangin Zomi Commissioner-te, Sitnite, LenNupa gam kihel Kapteel gam alei Ukpi pa tusawnte tunidong dot theih dingin om lai aa, Tedim AD zum, Land Record Dept. ah gamlim zong om dimdem napi, banghangin “Falam gam sung aa om Buannel (LenNupa)” kici ahi hiam? Tua gamgi cikmahin kikheek ngei lo hi. Tedim gam acre 12,000, ong kisut ahi hi.\nb/ banghangin, Tedim gam sung aa om LenNupa Reserved Forests aa registered ding thu Tedim gam a uk AD(Vuandok pa) kithei sak lopi-in bawlsim uh hiam? Falamte ong register sak ding kul lo hi. Zong ki registered khin kha ding hi. A hih kei leh Tedim AD zum panin ki register ding paizia thumaan lampi ahi hi.\nc/ LenNupa kiim nai tai 3-4 aa om, Kapteel, Suangzang leh Heilei, khuate-in Zomite ngeina om bangin logam, singham, taanggam, cihbangin tua kiim ah tampi nei-in anuntakpih uh leitang ahi hi. Banghangin tua khuate kitheisak lo-in Falam gam lam aate bek sam uh hiam?\nHih thu pen, Tedim gam leitang khap khat thu hi lo, laam khat thu zong hi lo-in LenNupa kiim acre 12,000 thu ahi hi. Tedim gam tua cia i veengte-in “Ko gam hi” ci uh hi.\ne/ LenNupa , Tedim gam aa om Reserved Forest in ki registered nai lo hiam? Aki registered khit ciangin Community Forests (CF) tawh ikizom thei ding hi.\nCommunity Forest pen America gam pan kipan hi aa leitung mun tampi ah nasem khinta uh hi. Norway kumpi-in nakpi-in panpihin dollar million tampi tawh huh hi. Tua sung ah kilut leh, huhna sum tampi kingah ding hi. Forest Rangers leh ahuhte khasum, azat ding uh mawtaw, cycle, asemte inn, zum inn, singno nursery bawlna, sing suanna cihbangin nasep tampi kingah ding baan ah, gamdang ah gamsung singkung kepzia sinna, cih bangin sum ong kipai ding tampi om hi. Hih noptuamnate, LenNupa omna Tedim gam ngah ding ahi hi. Banghangin tua hamphatnate la lo ding? – midangte-in ong tuh hi.\nTua baan ah asawt lo-in India-Myanmar Highway-pi, Rih-Kapteel-Tedim, tua pan Kawlpi ciang ong pai lai ding aa, LenNupa ah India gam Mizogam, Manipur gam pan ahi zongin, Kawlpi , Gunkhawm, Mandalay panin leh gamdang panin zong mi tampi -in ong en ding uh hi. Tedim gam ii tourist destination khat ong suak ding aa Tedim gam sung ah sum lut, revenue tampi kingah thei ding ahih manin ong kideih-gawh ahi hi.\nHih thute mukhol, gaihsunin gige-in, Tedim gam uk AD ahi zongin, MP-te ahi zongin, Zomi leh Tedim min pua kipawlna, ZYA Tedim, ZYA Kawlpi, TYA, Tedim, kipawlna atuamtuamte-in hanciamin i neihsa leitang tua cia (acre 12,000) mi khutsung atun loh nading leh, i gam sung ah midangte-in thu ong neih zawsop loh nading ahi zongin, i ngah ding hamphatnate i khahsuah loh nadingin ahun lap-in nong hanciam nading un muanna tawh ong kingak hi. Tedimte mit ki tuun, bil kihum sakin nakpheh khau tawh deih napeuh ah akikai kawikawi mite ihi nuam hiam?\nLenNupa min i ngahna tangthu : Ukpi Pu Thuam Thawng 1867 kum pan Kapteel ah amaan ciangin, thahat galhang Pu Kai Tuah a galkap mang, Army General dingin koih hi. Ni khat Kapteel gam sungteng en kawikawi dingin Pu Kai Tuah anungzuite tawh apai leh mual dawn aa om mualkuam nopci khat mu hi. Tua mualkuam alaizang ah buannel khuk ciangciang thuk hi. Hih munhoih ah khua sat ding ngaihsunin, amin, Buannel phuak hi.\nKum thum simin khatvei ta va en kik uh aa, pasal thahoih mahmah khatin a laizang luitui kawi ngiu-ngeau aa luang sialsial gei ah sunsiah ne-in a om mu uh in pum mat uh hi. Pu Kai Tuahin,“ Ka khua uh ong do nuamin ka gam sung ong ensim hiteh. Ong that kei ningin sila-in ong khawi ning” ci hi. Tua pa-in, “Pute aw, ong man kei tapeuh uh. Kei Falam gam Bochungmi ka hi aa, ong do ding aa ong pai ka hi kei hi. Hih lai ah Dawi mangnu, Chawng Tin Leri Lalnu kiang gamsa ngen ding aa ong pai ka hihi” ci hi. Pu Kai Tuahin hehpihin ,” Tua ahih leh na sialtei ong pia-in” ci hi. Tua pa thuumthuumin atopna ah a temtawng apia hi.\nPu Kai Tuahin, “I kimat, i kithah hangin noptuamna om lo ahih ciangin, kilawmta ni; ikilawmtakna ciapteh nadingin hih lai mun i lawhna min kikhek ni” ci hi. Falam leh Lushei lamte lawhna, Len Nupa en la-in, ei lawhna Buannel amau kipia hi. Tua ni aa kipanin tuni ciang dong en hih munnuam, Len Nupa, ici aa, amau Buannel ci uh hi. Len Nupa cih ciangin, ‘Mual Nupa’ cihna ahi hi. Tu ni dongin Falamte-in akhiatna thei lo napi uh, Buannel ci uh hi. Mizo gam ah Zolai sang ah hih Buannel thu kisin sak aa, Falam gam ah magazine khat, ‘Buannel Mino’ ci-in (Buannel Khangno) kumsimin laibu thoh uh hi.\nTua ahih ciangin, Hih LenNupa pen Tedim gam sung aa om, i pu, i pate-in mihing pum leh vangil manpha teng tawh akileisa leitang tung aa om munnuam minthang ahi hi. LenNupa pen anei Tedimte lawhna min hi aa, a official min taktak ahi hi.\n‘Buannel’ min tawh Falam gam ah om” ci-in Registered Forests sung ah koih ding siau hlua ki kankuat ding hi.\nPrevious: Tedim Innmun/ Leitang\nNext: Singapore, Hougang vengsung aom HDB Flat khat meikang, mi 3 meikhu thuaklah


url: =Afghanistan gamvai pan sinding ~ Bob Tuangpi :: ZOMI DAILY\nposted on 18 August 2021 at 8:36 am Lomkholna: BobTuangpi, News, World\nKi-ukna khat siksan gamkhat kumpi akip nading gamdang gamlian tuamtuamte ( Gtna : USA, EU) huhna, pattahsa bek tawh kipzo paisuak hetlo hi, cih kilang hi.\nGamkhat kumpi in atawntung apualam gamdang mite huhna, puahna, zuunna leh sumtha muanna bek tawh kumsawt ahinloh mah bangin, gamdang sumlom tawdap leitung kipawlna tuamtuamte’ hauhna sumtha ( Gtna : UN, USAID, INGOs, NGOs, WB) bek kimuanpih-in athupi tatak agamsung teeng mipi taangpi taangta mihing tha leh sumthalo, gamdang apualam tha bek tawh atawntung gamkhat uk kumpi khat sawt kimang hetlo ahihna tutung Afghanistan gamvai buaina tungtawn pilna tampi kisin thei hi.\nUSA makaihna tawh 2001 kumpi gamdang gamliante in tuma kum-20 lai Afghanistan gam ah galvai tawh lut uh a, tuni ciang dong kum-20 bang hun asawt teh gamsung ah athahat US leh apawlte in abeisak sawm Taliban singnuai mite in gambup ukna teng buluah kikzo mawk uhhi.\nBang hang US leh apawlte in apanpih atawsawn Afghanistan kumpi leh galkapte in lel mawk hiam cih ih ngaihsut tak ciang’n abeisa nungdiak ciang kumpi asemte in gamsung aniampen pan asang pen mipi adawldawlte’ lungsim leh nisim nuntakna dong ah itna leh deihsakna, mipi nisim nuntak khuasakzia laptoh nading leh mipi itna tatak ngah ding cih sangin, amau anung vuah sumtha leh mihing tha tawh apanpih gamdang gamliante’lungkim sak nading, maipha ngah nading ciang leh ukna kip nading ciang bek tawh thu na vaihawm uh himawk hi.\nTua ban ah Afghanistan gamsung om, mun leh mual kibanglo gamsung ah thunei mipi nei gamsung singnuai galmang vaisai thuneite ( War lords/Oligarch) tawh kilemna, kitelsiamna bawl sawmlo/bawlzolo ban ah gambup ah ukna kizelhna ( Rule of law) pungkhiasak zolo uh ahihna hang ahihi.\nTaliban makaite in tua bang kumpi thanemna teng zatsiam-in amunmun ah om gamsung thunei makai teng leh mun leh mual teng zolzo, luahzo uh ahih manin tu-in US leh nitumnate’ khalimnuai ah akhangkhia kum-20 apha Afghanistan kumpi gamsung tawdap Taliban singnuai mite in hemkhiazo giap-in kumpi innpi leh gambup ukna buluah ta uhhi.\nGamkhat in Democracy lampi tung tawn-in lampi diktak ah ataisuak theih nading pen hamsa mahmah hi. Leitung galpi nihna ven zawh nitumna gamliante makaih tawtawnna mah tawh East Europe gamte, Latin America gamte, Africa gamsung gam tampite leh Asia gamsung gam tampi tak mihing khat thuneihna ( Dictatorship) pan mipi deihna tawh gam ki-ukna ( Democracy) ah kalsuan ding hong kipan napi’n gam atamzaw phial mah nungtolhkik-in akhawkzaw/siazaw ki-ukna ah atungkik tampi mah om hi.\nTuate zongh ih etkik ciangin, gamsung makai mimal khat, party khat leh mi atawmzaw honkhat in thuneihna angah nang anung pan dinmun kibanglo leitung gamliante’ ( Global powers) khutma tampi kimu thei veve hi.\nTua hi a, gamsung dinmun kibanglo gamsung makaite in mailam gam leh mipite’ ading akhual mahmah kei ngel vua hibang dan leitung tangthu ah piangpiang khin-in hong piangto kikkik lai ding hi.\nAfghanistan bang dan lian ahihloh hang Democracy leh Federal gam ukna tawh kalsuanthak ding geelna abeisa kum-10 sung Kawlgam ah zongh kihanciam ngei-in tutak ahih leh koilam kalsuan ding cihtheihna omlo, lamka bom ah akidinkhawl cip laitak ahihi.\nGamkhat gamvai lampi man leh khawllo maban anawksuak theihna ding ( Democratization process) ah gamsung minamkee tuamtuam makaite leh gamsung amunmun ah om mipi anei leh kipawlna lianpipite ah vaisainanei ( Key Institutions) cihte kihosiamna, kizahtak tuakna leh sepkhopna a om keh hibang dan gamvai dongtuah buaina ( Political deadlock) gamthu ah omthei tawntung ahihi.\nHih bang Afghanistan gambuaina leh Kawlgam sung buainate ih etkak tak ciangin gamvai ah apiangtheilo thu, omlo hi cih mitmuh theih thu ahihna kilang hi. Ahizongin hih gamnih tegel ahih leh cina damkaang lingliang anne ding a kithawi liamliam khat gimkik-in akin dinmun ( Emergency room) atungkik tawh kibang hi.\nAfghanistan kum-20 sung lamkik nading US dollar a Trillion sim bang bei a, Kawlgam zongh Democracy lampi tung ataikik nading gamdang gamliante’ panpih tawsawnna ( WB,JICA, UN, ADB, EU) sumtha, mihing tha tampitak beilawh kisuplawh khin hinapi’n mipi nau taang gammi taangpi taangta te’ nisim nuntak khuasakna leh suahtakna ( Social life/freedom) ahih leh tuma abeisa dinmun ah sunkhat zankhat thu mitphiatkal kileh tunkik ziau hi.\nBangbang ahizong gamkhat akhangtosak ding gam makai gina leh makaih siamna tatak ih cih bel sum leh paii tawh, ” hawh vou ci a pum leitheih kipiaktheih mawk ahih lohna”, tutung Afghanistan leh Kawl gamthu te in hong phawksak kik pha mahmah uhhi.\nMore: Innteek Hihna ~ Bob Tuangpi\nTua ahih manin, Afghanistan gam leh mipi mailam ding amau leh amau in zingvai hawm uh henla, Kawlgam sung mailam zingvai ding gamsung om minam tuamtuam makaite le gammite in zingvai ahawm mah bangin, gamsung om minamkee tuamtuamte’ minam leh gamthu zingvai amaute in vaihawmna kician a om masiah kilemna/daihna, bitna, avuicing khantohna leh suahtakna tatak omngeilo ding hi, cih kilangh mahmah hi. Bob Tuangpi (017082021)\nPrevious: Mainawt ni ~ Dong Mung\nNext: Abraham biakna ~ Evan. Suangh Dal


url: =El Nino Acih bang hiam? ~ Daniel Sum :: ZOMI DAILY\nposted on 7 April 2016 at 10:53 pm UTC+9:30 Lomkholna: News\nMual le guam in, a omtawm khinsa mun ah khua hun kikhel theih na apiang sak thei thu tampi om hi. Equator tawh kinai/ kinailo, leitang a niam/asang, mual le singkung om/omlo, tuipi tawh kinai/nailo, tuihual pi ten nawk kha/khalo, huih ii sa(lum) man, huih nungna kibanglo cih teng hang hi.\nEl Nino acih pen tuipi pan aa tui sa(lum) luan na hang hi. Spain lai tawh El Nino cih sam uh hi.\nTuipi te’n ahihna kibanglo ahih manin, tuiluan zia atung anuai lam ah ong luang hi. Hih bang apian theih na pen Khualumna mun leh pole I cih leitung tawlam ah asa/avot kilamdan hang cih theih hangin, atak tak in tuipi al na hangcih kimu hi. Tuipi sung ah guntui luan na, tuikhal te tuisuakna, guahzukna hang te in tuipi a alna kiamsak hi. Tui te zong van ah akhu tawh kahtoh na hangin zong tuipi te ong al sem sem hi. Indian tuipi leh San tuipi te zong tui al luanna te ahi uhhi.\nA omtawm khinsa thupan kumsim in apiang den ahi Tuipi luanna pan El Nino tuilum luan thu hangin akisia, thute ong tam sem sem hih na tawh ong minthang mah mah hi. Apiang ngei thute sangin sia zaw, hoihlo zaw tuilum luan hangin El Nino cih min voh na pan in, El Nino kum piangtheih ding ciapteh na panin El Nino kum cih ong piangkhia hi. Hih bang pen khuahun leh guahzuk hun a thei mipil ten El Nino pian theih ding hunte gen thei ahih manin, lungdam mah mah hang.\n1980 kum ma in, El Nino pen kum sagih teh khat vei ta ong piang den aomkhin sa thu khat hi. 1550 kum lai pek pan tui nasem ten hih bang apiang thu ong mukhia uh hi. Tuilum luan hun in ngasa te ong tawm lam ong theikhia uh a. tua hun lai in El Nino in ngasa ong tawm sak cih bek in kithei hi. 1982 kum teh leitungbup khuahun kilamdang sak pen mi khempeuh in ong mukhia uh hi.\n1982 – 1983 in apiang El Nino pen hat mah mah in tui sung ban ah huih lak ah zong ong piang hi. Tui luan pan in khuahun kikhelna pen lauhuai tak in kithuak aa, tui leh huih ah zong apiang lam mipil ten ong theikhia uh hi.\nEl Nino hang in leitungbup khua hun angei bang nawnlo in, kikhel khel hi. El Nino hun sung pen kum 1 bang sawt thei hi. Guah tawm, khualum sem sem, guah zulo, guahzuk hun in guahtui tawm, guah ong zusak te omlo cih bangin apiang ngei bang ong hi nawnlo lam kimu hi. El Nino tawh leitungbup thului ciaptehna ah anasia mah mah kum 12 bang om in, tua lak ah kum 11 pen 1980 leh 2000 kum kikal sung aa thupiang hi. 1997 – 1998 El Nino kum pen asuk mah mah hi cih ciapteh na om hi. Sum American $ 34 billion bang supna om hi. Mihing 24000 bang si in, 533000 in liamna ngah in, 6000000 bangin mun kikhin in, leitang 56 million bang kisia hi.\n1997 -1998 Kawlgam ah El Nino hangin khuapi 18 ah khualum na khang to in, khuapi 15 ah guahtui tawm hi cih kiciapteh hi. Sum tampi sup lawh mah mah hi. 1997 June pan 1998 May kha dong kha 12 bang ongsawt to hi. 1997-98 pen khualum pen angei sangin khangto in, guahtui zong angei sangin tawm zaw, mun pawlkhat ah guahzulo, guah zuk nang aa om huihpi nunglo, cih bangin Kawlgam ii guahzuk hun ong tom mah mah hi. El Nino in Kawlgam aa ding a thupi mah mah khuahun kikhelpi apiangsak thuhi. Tua kum in El Nino hangin Kawlgam ah khua lum luat le keu luat hun ong hi a khuapi kim ah khua lum asang pen leh khua lum lam ki lel mah mah hi. Sum zuak sum lei, nopna dahna, cidamna, lokho na le adang teng ah supna tampi apiang hi. Tuakum pen Kawlgam thuluiciapteh na ah khuahun kikhel mah mah kum cih in ciapteh ngiat hi.\n2015 kum in Kawlgam ah alipkhap huai tuiciin tung hi. Tuiciin tawh tui-nin, buan leh nin tawh kituah in tui in tum hi. Tui akiam teh zong sehnel le nin te mihing kawng ciang pan din tan dong mah sah hi. Dawng ding tui kingah zolo in, tui siangtho ngah ding ham s amah mah hi. 2015 December ni 1 pan in February kha bei dong vot le keugaw hun, 2016 March 1 pan April kha bei dong pen nisat leh keugaw, gawm keugaw hun kha 5 sung ong sawt ding in dawnding tui ngah theih nading kigin kul ding hi.\nEl Nino tuilum luan na hang, ong piang hun kinaih sem sem na in Global Warming cih Leitung lumna pen tawh ong kizawitawn hi. Onglum sem sem na hangin tuipi te akhu tam in, akhu atam teh tuipi al sem sem hi, leitung leitang lumna hang in tuipi sa leh vot pen kikhai sak mah mah in tuipi luan zia ong hat mah mah in El Nino tuilum luan pen kum 5, kum 7 cih bangin kihal nawnlo in, kum 3, kum 4 the khat vei cih bangin khuahun siat pen ong piang piang ta hi.\n7000 million bang mihing kibehlap in vanbawl khiatna, van kizopna, lam ah khangto in, nuntak zia(life style) zong kikhel mah mah hi. Carbon abawl ahi Yenan(oil), Gas leh suangmeihol (charcoal) cih teh tampi zatkhiatna, CFC abawl ahi mihing tawldam ngahna ong tam sem sem, singkung phutna hangin Greenhouse Gas ong tam in Leitung pan apaikhia ding alum hup ahih manin alum ong tam sem sem in Leitung lumna ong piang hi. Hih hangin khuahun ong kikhel in ongpiangtawm siatna te kithuak kha hi. Tua ongpiangtawm siatna pen Leitungbup ah om gam khempeuh in siatna lianpi tuak uh hi.\nLeitung gam te in, ongpiangtawm siatna ong tungteh sepding hilo in, ongpiangtawm siatna bang cih nawtzawh ding in sepdan dingte geelkhia, kigingkholna lam ah ong hanciam mah mah uh hi. Ei gam ciat ii septheih na, gam kipawl aa septheihna ah ongpiangtawm siatna pen tawmsak na, kidalna, kigingkholna, ki thukkikna, huhleh panpihna, kibawl phatna, kilam kikna cih te ong sem sem ta uh hi.\nSiatna pan kidalna ding, niindil dail leitung leitang piangna ding, Leitung nungsang nuntakna hoih zaw na ding cih bangte leitung mihingte deih lunggulhna hi. Mi khempueh tawh kilawh in mi khempeuh kihel in sep theih sep hun hi ta hi.\nI septheih bang mapang ding kisam hi. Singkung tam pi suan in, carbon khiam in, kim le pam siangthona ding bawl in Leitung it in cih ong zawn ing.\nAletkhia – Daniel Sum\n(February 16, 2016. From The Mirror Daily, Pantaung Than Kywe, What is El Nino? In Burmese)\nPrevious: Zingciang thongkia mi 4000 val ki khahkhiading\nNext: Seppihte Tawh Kilemna Ding ~ Hau Za Cin


url: =Pilna bek mah i khantohpih ding hi - TUNGZANG NEWS\nPilna bek mah i khantohpih ding hi\nA khantoh keei uh hangin pilna pen hanciam zawh man bek tawh hong pianglo a, sangkahna mun ah laisim ding akigina leh a hoih teel kul ahi hi. Laisim ding a hoih tel dingin thu thei mite kisam a, thu thei mahmah tampi a omna dingin pilna siamna a sang mahmah a nei, a zo, a kahsa, a theisa kisam kik hi. Tua banga mipil misiam a neihna ding uh in gamdangah a khangnote uh pilna sangzaw, siamna sangzaw, theihna sangzaw sin dingin kumpi sum tampi bei in kisawlkhia uh a, hong tunkik uh ciangin khasum kilawmtak tawh nasem sak in a pilna ngahte uh a gam khantohna dingin zekkhiasak uh hi. Tua bang a pian theihna dingin sum leh pai a zeek kumpite, theihna pilna a nei mipil misiamte, siamsinna phualpi ah sangsiate leh a sin a kin sangnaupangte a pankhop siam mahmah uh kisam a, tua dingin a tungnungpen kumpi lam pan hoihtak, siamtak in vaihawm, zeek uh hi. Anuai lam pan a hoihzaw ding a thei peuhmah tunglamte in thupisim in genkhawm, gelkhawm pahpah uh a, 'hi ei' a cih uh ciangin kalthak suan pahpah uh hi.\n1. A pil asiam peuhmah pattah pah: Naupang a neu tung pan a pil, a navak, a siam mahmah dingte sanginn pan in tengkhia pahpah uh a, amau lungsim picinna leh khuak hatna tawh kizui in a lawmte uh sangin a sangzaw pilna leh siamna tawh pattah pah uh hi. Nasep zonna leh nasepna ah zong tua banga a pilzaw diak, a siamzaw diakte lamto mengmeng in makaisak uh a, gamleh minam in phattuampih pah hi. Tua manin gamdang mi ahi phial zongin a pil ding a siam ding peuhmah a gam vuah sem dingin deih mahmah uh a, kuamah deidanlo uh hi.\na). Mimal pianpih pilna leh siamna kitamzatlo: Mihing khempeuh in i pianpih pilna leh siamna i nei hi. Tua pen sanginn pan i sin tawm, laibu pan i sim tawm hi hetlo ahi hi. Singapore ah sanginn hoih in mite in a lai simbu uh a lum a let in thei mahmah uh a, sangsia te sinsak zong hoih in kicing mahmah hi. Kicinglua liang, a kisap khempeuh uh kipia lua liang leuleu ahih manin sangnaupang te in amau pianpih pilna leh ciimna, ngaihsut siamna cihte a zatna ding uh hun om manlo hi kici hi. Ahang pen 'laibu ah kigelh banga sin ding, theih ding, siam ding' cih ahih man hi. Tua manin gam khangto khinsa mah ahi Finland te tawh a teh uh ciang hua gama te in mihing pianpih lungsim leh khuak zatna lamah nakpi in madawkzaw hi cih mukhia uh hi. Tung lam pan a kihilh khempeuh bek a siam mahmah sangnaupangte pen leitungah sangnaupang lawhcing pente na hi hetlo hi cih kitheita hi.\nb). Kizop, kikholhsiamna ban ah sepkhawm siamna kisin kul: Laibu sunga pilna leh siamna om khempeuh i theih khit bek hun lo a, midangte tawh kizop, kikholh siamna leh sepkhawm siamna te khantohna picing neihna dingin kisam hamtang hi. Mi tawh a kizom theilo a kikhawl theilo, a semkhawm theilo te a pil mahmah zongin tuikulh bangin etlawm mahmah bek a, tenna ding taktak in zat theihloh hi. Tua ahih manin minam tuamtuam tawh a semkhawm thei hiam, biakna tuamtuam tawh a kikhawl thei hiam, deihna leh ngaihsutna kibanglo minam lak ah zong na a sem thei hiam cihte sanginn pua lam ah nasep ciang hong kisam pha mahmahta hi. Sia hoih leh laibu hoih bek hilo in, mi hoih a piangsak sanginn leh gam pen hong thupi deuhdeuh hi cih, leitung globalizationhuih in hong nawk toh zelna ah kitel semsem hi.\nc). Tuition ah sum tampi bei hangin pilna kibehlap tuanlo hi: Nu leh pa tampi in a tate pil ding a deihsak luat manin hun-awng nangawn neisaklo liangin tuition ah kahsak in a hun uh bingsak hi. Tua banga hih luatna in naupangte pilsak tuam tuanlo hi\ncih Denmark leh Finland gamte sangkahzia pan kithei hi. Tua gamte ah naupangte in sanginn ah sin ban vuah tuition tampi kah kawikawi cih bang omlo in amau leh amau a kisintawmna dingin hun-awng leh hunpha bawlsak zaw uh hi. Lawm leh gual tawh kikholhna hun tamsak, amau leh amau a kisin tawmna dingin laibu bekbek a kam vuah tahlo uh hi.\nThukhupna: Mihing in tawlnga hit-hiat a lungsim ciim tak tawh thu i ngaihsut, na i sep pen pilna siamna a kibehlapna bulpi khat na hi bilbel hi. Tua manin sakol tui duhlo tui dawnsak sawm teitei banga sangnaupang utlopipi sangkah a i sawl, tuition ah i kahsak pen a phattuampih uh tam khollo hi. Mihing in ei leh ei kisinna pan pilna leh siamna taktak kingahzaw a, hanciamna leh hahkatna tawh i ngaihsutna ciang kitung pan hi. Tungsiah pan kisinsak siamna leh kihilh siamna bek tawh pilna siamna te kicinglo a, laibu sung ciang bek theihna hithei hi. Laibu sungah a kigelh nailo thuthak, lathak te tampi a ngaihsunkhia thei dingin suakta tak, tawldam tak a ngaihsut hit-hiat a kul hun zong om cihna hi.\nMite khantohna pan Zomi te in zong i sin ding, i theih ding, i phawk ding tampi om hi in ka ciamteh hi. Laibu sunga kigelh teng bek theihna tawh pilna kicinglo a; a kigelhnailo, a kithei nailo ahi zongin hong piang ding, mailam thute muhkholh theihna tawh ngaihsut siamna te i neih ding a thupi penpen hi. Laibu lui pen leh laibu thak pen sungah kigelhte i theih ban ah a kigelh nailo laibu sungah bang hong kigelh ding cih zong ngaihsut kholhna mitkha tawh mu khol in kalsuan ciat ni.


url: =Vondeih Kep Ding – 107 (Dimno’ Pa) :: ZOMI DAILY\nposted on 23 April 2017 at 8:13 am UTC+9:30 Lomkholna: Article, Paukhankap\nTawngno aw, na neulai-in naupang dangte tawh kibang lo-in kahneh phadeuh cin a, zan in khanlo le cin bang kap thapai den na hih manin na ihmut kik theih na dingin na nu tawh nang hong khim kilaih in a ihmu ding ka kikhel zelzel uh hi.\nHong golto in sang nong kahtak ciangin zong mite mai-ah na maizum ding hong phallo-in, midangte bangmah in nik hoih puan hoih na silh zawh na dingin nisa guahzu meeikai nuai ah sum nu sum pa zongin asuk ato ah ka tai kawikawi uh hi.\nNa damloh hun ciangin zong zan ihmu mawh in hongvil ka kilaih uh hi. Tuin zong nang mah hong ngaihsun in ihmut hun mahmah taleh ihmu mawh in laikhak hong gelh kik ing. Kong gelh laite thupi nasa kei phial zongin kong itna leh kong deihsakna te telkhial dingin hong um keng.\nTutung in nidang ka lenlai hun thukhat hong gennuam ing.\nTan -10 laiphi khit khal sangkhak sungin ka sangkahpih kalawmte numei khat in zingsang khat Tahan pai dingin hong zawn dihdih hi. Utlo himah taleng a paipihding dang mulo ahih man leh kei hong maingap pen ahih man hiding hiven, hong zawn tantan ahih manin atawpna ah ka nial nawn kei hi. Tuhun abangin motorcycle tam nailo ahih manin setbing tawh kapai uh hi.\nA meltheihte inn ah hawh kawikawi in nitak nitum kuan ding ciangin ka hawhna uh munkhat ah nitak an hong ne sak uh hi. Amau pen ei bang loin sum le paai hau in nuam sa uh a, tua ni-a aksa kankeu hong piak bang bel alimdan tudong mangngilh thei nailo hi ing.\nKa ciah ding uh ciangin a innteek tangval pa in, a motorcycle uh tawh ka nih un hong khak sawm hi. Ke’n i setbing khat nei sun nusia in motorcycle tawh ciah mawk leng inn panin na pute in hong tawng ding leh i zat dingdang zong omlo ahih manin ka lawmnu kiang ah, “ Nang numei na hih si tawh, na setbing nusia in la, amah kikha sak lel ve.\nKei bel cycle tung ka tuannop hang setbing nusia leng ka pa te’n hong tawng ding ahih ciang kei guak setbing tawh hong ciah lel ning,” ka ci hi. Amah’n a setbing nusia in motorcycle tawh hong ciahsan a, na pa guak setbing tawh ka ciah hi.\nKhatvei mah tuabang mah in si nung ah a paipih ding dang omlo ahih manin kei hong zawn leuleu hi. Paikhawm in, hun man ciangin ka lawmdangte in ciah dingin hong zawn mah leh kalawm ka paipih nu amah guak, mawk nusiat leng pianglo ding, numei khat ahih si tawh,’ ci-in, ama ciahnop hun dong ngak in ka tutpih hi. Aciah ding ciangin kei hong phawk nawn loin avengdang te zui-in kei hong nusia hi. Tua nitak zong na pa guak mah ka ciah leuleu hi.\nTawngno aw, hih thu konggen ciangin nang bangci bangin ngaihsun ding cih hong thei keng. Ahi zongin na pa in bel ama tungah tavuan cii mahmah in kimu ing. Tualo konggen nop dang tamlai mah hiven, zingsang nasem ding kalawm te zong vaikuan dingin kithawi ta ahih manin hizah tawh hong khawlbawl phot ning. Mangpha!\n‘Vondeih Kep Ding’\nPrevious: US, Iowa State ah Pa Stephen Pau Suan Kim (Tonzang, Naulak) thautawh kikaplum\nNext: Malaysia ah nasem in aom Bangladesh gammi 2 ahingtang in mencim in vuknelhlum


url: =Malaysia Zomi Khuado 2014 Ka Siimna – 2 ~ Hau Za Cin :: ZOMI DAILY\nMalaysia Zomi Khuado 2014 Ka Siimna – 2 ~ Hau Za Cin\nposted on 19 October 2014 at 4:47 pm Lomkholna: Article, Hauzacin, Khuado\nMalaysia Zomi Khuado 2014 Ka Siimna – 2\nKa veilam ka hekphei leh paungaihna (sound system) a saite pawl tutna gei ah hunzeek dingte gel a Zopuan uh silh in a dingkhawm linlian ka mu hi. A paupau kawm un nunglam a kongkhak pan mipi hong lut ziahziah in lutna kongvang thum bang a om pen a dim metmet in mite hong lut ziahziah a, a innpi sung kimvial a kidawhsang tutna te ah mipi hong tu dim ziahziah hi. Mipi kiphu lua leh cih a encik ding a kicial sawltangzang ‘rela’ te zong a puan uh eng deldal silh in kongvang teng ah om uh a, mipi hoihtak in lutsak diamdiam uh hi. Tua bang kawmkawm mah in hun hong cingta ahih manin hunzeek ding te gel mipi maia dawhsang (stage) tungah kahto in puanpi kikhai liah ah lutsuak uh a, bang hih dinga lutsuak uh hiam ci a ka khuadak laitak, a nih vua khut khat tuak lamto sa in hong kidawk khia kik vat in, “Zomi Khuado ah na vekpi un kong muak uh hi,” ci a kiko in mipi in khutbeng ziahziah hi. “Na geivua tute kiangah ah, ‘Khuado Thupha’ ciin na kikhutlet un,” a cih khit uh ciang mipi te zong kinohset, kikhutlet ziahziah hi. A kiu khat a tangvalte bel Zolia hong pusuak pah dingte nohset nuamzaw le uh kilawm sa ing…! he he he\nMipi khempeuh dingto in Zomi te lametna leh thungetna, mailam kalsuanna a kibehlap ding deihnal leh khantohna, thupha sannate Topa\ntungah om hi cih phawkna, thungetna lasakna nuamtak a kineih khit ciangin Rev. Thang Do Khen in hun leh vai khempeuh Topa tungah apna hong neihsak in mipi in AMEN a kicih khit ciangin ZAM President Sia Hau Suan Khai in Vaidawnna leh Thukonghonna thu hong gen a, mipi kilawp semsem hi.\nMalaysia Zomi khempeuh kipawlna ZAM makaipipa in sak leh khang pan hong pai – a diak in Singapore, UK, Kawlgam, India pan hih Zomi Khuado hong siimte muakna leh vaidawnna, hong kihel theih man vua a lungdamna uh leh angtanna, hih Khuado a thupisakna leh a zahtakhuaisakna te hong gen masa a, tua khit ciangin Malaysia ah Zomi te nopna dahna hunte ah a kipawlkhawm, a sem khawm, kua mah a kitaisanlo ahihna thute zong gen to suak hi. Pupa khang pan Zomi te gal mai, sa mai ah a kitaisanlo hi in a kihuh, a kihong te hi hang cih tel theih dingin hong genkhia khawm pah hi. Tu laita Zomite dinmun, a diak in Malaysia ah, a haksat mahmah kawmkal ah mipi khempeuh a pankhop ciangin hih bang Khuado hong thupi in hong nopci mahmah hi cih a gen kikkik hi. Mun tuamtuam a Zomi Khuado a zang khempeuh tawh lungsim kikhat a kalsuan leh kiphawk ciat hi cih a pulak khit ciangin tuni a hong pai khempeuh tungah lungdamna ko bek hilo in mailam ah zong gam leh minam adinga semkhawm, pangkhawm den dingin vaikhakna gen hi.\nMalaysia a Zomi makaipipa thugen thupi mahmah leh kicing, zahtakhuai mahmah ban ah a seppihte tawh a kithutuakna leh a hanciam khop ziate uh ka muh ciang nopci ka sa a, enghuai kasa phial hi. Zomi sitset 27,000 val makaih cih mawk pen District nih bang a kem suak mawk ahih manin Moses in Israel mite a pikhiat ding laia sehnel gam ah a sunghpa Tuu a cin masak tawh ka mimal lungsim ah ka na tehkak kha mawk hi.\nSia Khai a thugen khit ciang itna leh deihsakna tak tawh Zomi te adingin hong sepsak leh hong pattah Madam Tania thugen dingin sam hi. Amah pen Zomi te hih gam a tun ciil pek pan a kisapna khempeuh ah lunghiang hetlo, lungkia hetlo, lungduaitak leh itna picing tak tawh na a sem ngitnget hi a, Zomi khempem adingin ‘theihloh gam ah tuunnu’ ciin ka ciamteh pak mai hi. Malaysia a bung a beng a tungte nangawn a kisapna uh a muh leh na huh in, a pilna ding uh sanginn na phuhsak in, tagah te nangawn nek ding dawn ding na vaihawmsak in, ZAM ah makai khempeuh thakhat thu a palikte in a mat a thongsung, gamgi a denna laitak un zong amah mah pai ngiatngiat a va honkhia, sum leh pai bei a diang ahi hi. Zomite adingin Samaria mihoih bang hi. Zomi te adingin Pasian lim leh meel hi. Pasian eite tawh hong omkhawm a cih banga Zomite haksatna khempeuh ah hong omkhawm, hong huh hong dal amah ahi hi.\nMadam Tania thugenna ah ka phawk velval pawlkhat om hi. Zomi te haksa takin na theih ngeiloh gam hong tung uteh, hong hehpih ung, hong huh nuam ung, na thuakna uh hong telpih ung. Ahi zongin tu in hih gam ah hong tung pawlkhat, tu in na ut bangin gamta hi uh teh – biakinn lam zuan nawnlo, thungetna nei nawnlo hi uteh cih ka thei hi, ka mit tawh ka mu hi. Tua pen dahhuai kasa hi. Hih banga na om uh leh lamgei lampam ah zu dawn zukhawm peuh in om vakthap kha ding hi uhteh. Na gam uh zong damdamin hong hoihta a, hih banga a kalsuan toh zel leh UN in zong gamdang hong puak nawnlo in no gam ah hong ciahsak kik zaw kha ding hi. Tua ahih manin ciahkik a kul leh zong a ciah kik dingin kimansa un. Banghang hiam cih leh hih gam ah na theih uh na muh uh thute, sepna te uh na gam vuah na tunkik uh ciang na nekzonna uh gina tak hong suak kha ding hi. Tu in Thai gamgi ah UN te in minkhum nawnlo hi, na gam uh a hoihtoh zel man hi. Hih lai ah zong bangtan kikhum lai ding cih kigen khol thei nawnlo hi. Tua manin mi zattak hi dingin kisek unla, ei Christian te in i Pasian mah i mangngilh loh ding thupi pen hi. Ken hih zahta kong huh hangin keima sum pek khat zong omlo hi. Mi hong huh nuamte ken a zeeksak bek ka hi hi. Kawlgam ah tagah huhna mun 20 val ah ka nei a, naupang ka kep uh a vekpi 7000 val hi. Tua manin hihte a om den ding sa kha kei un, a nak kang thei hi. A nak kang leh noh leh noh na kikep zawh nadingin un kisin khol un.\nHih banga deihsakna thu hong gen pen tam khollo ding hi. I nu leh pa bek in hih bangin hong hilh uh hi. Deihsakna tawh hih bang thu hong gen thei ‘theihloh gamzang ah Zomi te tuunnu’ hilo hiam ka ci mai hi. Topa in amah zong damna leh thahatna hong piaksak hen la Zomi leh Zogam bek hilo minam khempeuh adingin thupha a suak semsem dingin thupha hong piaksak hen.\nPrevious: Leitungbup aom Zomi khempeuh te tungah itna tawh hopihna\nNext: Kammal kilawm pawlkhat (azom 20 Oct)\nMalaysia ah Syria Refugee mi 500 tunbehding ~ ZD\nKum 10 leh 11 aphapan pasalno nihin numeino kum 9 khat buan\nMalaysia, Kota Marudu ah lamzikpi mencim in Motorcycle tawh mi 2 ahingtang in vuknelh